Қонунчилик палатасининг навбатдаги ялпи мажлисида адлия вазирининг Жамиятда ҳуқуқий онг ва ҳуқуқий маданиятни юксалтириш йўналишида амалга оширилаётган ишлар ҳолати бўйича ахбороти эшитилди - Hudud24.uz\nЯнгиликларМаҳаллийҚонунчилик палатасининг навбатдаги ялпи мажлисида адлия вазирининг Жамиятда ҳуқуқий онг ва ҳуқуқий...\nҚонунчилик палатасининг навбатдаги ялпи мажлисида адлия вазирининг Жамиятда ҳуқуқий онг ва ҳуқуқий маданиятни юксалтириш йўналишида амалга оширилаётган ишлар ҳолати бўйича ахбороти эшитилди\n16:31 / 14-09-2021\nҚонунчилик палатасининг 14 сентябрдаги навбатдаги ялпи мажлисида адлия вазирининг Жамиятда ҳуқуқий онг ва ҳуқуқий маданиятни юксалтириш йўналишида амалга оширилаётган ишлар ҳолати бўйича ахбороти эшитилди.\nЙиғилишда жамиятда ҳуқуқий онг ва ҳуқуқий маданиятни оширишда нималарга эътибор қаратиш бўйича бир қатор масалаларга тўхталиб ўтилди.\nБиринчидан, амалга оширилаётган ҳуқуқий тарғибот тадбирларининг қанчалик самара бераётганини дарров баҳолаш ва ўлчашнинг имкони чекланган бўлса-да, охирги пайтдаги олиб борилган очиқлик сиёсати аҳолимизнинг ҳуқуқий онгини карра-карра кўтарди.\n2016 йилда Қонунчилик ҳужжатлари миллий базасига, 1 ойда зўрға 200 минг одам ташриф буюрарган бўлса, ҳозирга келиб 1,5 млн. одам бир ойда Lex.uzдан фойдаланаяпти, яъни ҳуқуқини танияпти.\nБундан кўринадики, аҳолининг ҳуқуқий онги юксалиб, талаби ва эҳтиёжи кундан кунга ошиб бормоқда.\nИккинчидан, инсонларга қонунга итоаткорлик руҳида тарбиялаш учун улар реал ҳаётида ҳам шунга гувоҳ бўлиши лозим, яъни адолат таъминланаётганини ва жазо муқаррар бўлаётганлигини кўриб ишониши ҳам муҳим.\nАдлия вазирлиги бу борада қатор акциялар ўтказмоқда. Хусусан, “Фермерга мадад” акцияси доирасида фермерлар билан шартномавий муносабатларда жами 156 223 та хато ва камчиликлар аниқланган. Бу ҳолатлар бўйича амалий ёрдам кўрсатилган, таклифлар ишлаб чиқилган.\nУчинчидан, ҳуқуқий маълумотларни таргетлаш зарур. Жорий йилнинг ўзида 1 300 дан ортиқ ҳужжатлар қабул қилинган, аҳоли уларнинг барчасини эслаб қололмайди. Шу сабабли, жамиятда шундай ҳолат шаклланиши керакки, аҳоли энг зарурларидан ҳам зарурларини ўрганса етарли бўлиши керак.\nТўртинчидан, давлат органлари ходимларининг ўзининг ҳуқуқий онгини ошириш зарурияти мавжуд.\nБу ҳар бир соҳада қонунийликни таъминлашга хизмат қилади, тизимда муаммолар камроқ бўлади, малакали кадрлар салмоғи ортади ва иш самарадорлиги ўсади.\nЖорий йилнинг июнь-июль ойларида платформа орқали жами 5 500 нафар маҳаллий ижро этувчи ҳокимият органлари ходимлари ўқитилиб, баҳолашдан ўтказилди.\nБешинчидан, ҳуқуқий ёрдам ҳамма учун, ҳар доим ва етарли даражада бўлиши керак. Бу вазирликнинг энг долзарб вазифаларидан биридир.\nАҳолига бепул ҳуқуқий ёрдам кўрсатиш борасида адвокатлар томонидан “pro bono” лойиҳаси доирасида жисмоний ва юридик шахсларга 64 774 марта оғзаки, 5 162 марта шартнома асосида бепул юридик ёрдам кўрсатилган.\nБритания тажрибаси асосида вазирлик ташаббуси билан ташкил этилган “Мадад” ННТ орқали ҳам аҳолига бепул юридик ёрдам бериш тизими самарали йўлга қўйилган, 60 та туманда филиали бор.\nХулоса қилиб айтганда, ҳуқуқ устувор бўлган жамиятни барпо қилишда жамиятдаги, айниқса мансабдорларнинг ҳуқуқий саводхонлик даражаси ҳал қилувчи омиллардан бири ҳисобланади. Шу сабабли, ҳуқуқий онг ва маданият борасида қилиниши керак бўлган ишларимиз жуда кўп.


Алакўлда дам олаётганлар сони 3 марта ортди - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#туризм #Алакўл #Шарқий Қозоғистон #Берель\nАлакўлнинг шарқий соҳилида дам олаётганлар сони тобора ортмоқда. Минтақанинг «яшил» зонада эканлиги ҳам бунга ижобий таъсир кўрсатди. Туристлардан фақат 3 та ҳужжатдан бири талаб қилинади: ковидга қарши эмлангани тўғрисида ҳужжат, ПЗР-тест салбий натижаси, «Ashyq» иловасида яшил ёки кўк мақомга эга бўлиш.\nЕрзат Бўлатов, Уржар тумани тадбиркорлик ва туризм бўлими раҳбари:\n- Бугунги кунгача Алакўл соҳилида жойлашган 188 та дам олиш уйининг 141 таси тайёрлигини кўрсатувчи ҳужжат олди. 118 таси «Ashyq» иловаси ва QR-кодга эга бўлди. Дам олиш уйлари иш бошлади, фаолият юритяпти. Кунлар исиб кетиши натижасида дам олувчилар сони кескин ортди.\nАлтай Мухамедияров, сайёҳ:\n- Игна ташласанг, ерга тушмайди. Бу хосиятли жой Қозоғистоннинг ҳамма жойидан, Россия, Германиядан келган саёҳатчилар билан тўлиб кетди. Шифобахш сувлари бор. Алакўл – фахримиз, у билан ғурурланса арзийди.\nТаъкидлаш жоизки, туризм соҳасини 2023 йилгача ривожлантириш концепциясида Шарқий Қозоғистон минтақасига алоҳида эътибор қаратилган. «Олтой маржони» туристик кластерига минтақадаги 8 та ҳудуд киритилган. Улар орасида Берель қўрғони, Бухтирма сув омбори, Жидебай, Катон-Қарағай парки ва бошқалар бор.


чанг бўрони - xabar.uz\nБу ҳақда шаҳар ҳокимлигида ўтган матбуот анжуманида маълум қилинган.\n21-24 май кунлари Тошкентда кучли шамол бўлиши ва ёмғир ёғиши кутилмоқда.\nАна шундай чанг бўрони 2021 йил ноябрда бутун Ўзбекистонда кузатилган ва бир неча кун давом этганди.\nЧангли ҳаво оқибатларига тиббиётимиз тайёрми?\nАйни пайтда мамлакатимизнинг айрим ҳудудларда чанг бўрони ҳодисаси кузатилмоқда.\nМамлакатни чанг-тўзон босди. Кўчага чиқиш, ишлаш тугул, уйда ўтириш ва нафас олиш қийин бўлиб қолди.\nчанг бўрони туфайли «тез ёрдам» чақириш кўпайди – ССВ\nЖорий йил 4-5 ноябрь кунлари мамлакатимизнинг айрим ҳудудларида, хусусан, Тошкент шаҳрида мавсумга хос бўлмаган чанг-қумли бўрон ҳодисаси кузатилиб, бунинг оқибатида атмосфера ҳавосидаги чанг миқдори белгиланган меъёрдан 5 баробар, куннинг айрим вақтларида эса 30 баробарга ошгани кузатилди.\nЎзбекистондаги чанг бўрони сунъий йўлдошдан тасвирга олинди\n5 ноябрь кунининг биринчи ярмида сунъий йўлдошдан олинган тасвир эълон қилинди.\nБугун ҳам айрим ҳудудларда чангли ғубор давом этади\nБугун кундуз куни Ўзбекистонда қуруқ ва салқин об-ҳаво кутилмоқда. Баъзи жойларда чангли ғубор кузатилади.


Пахтага чиқмасанг-55доллар тўлайсан! « Ўзбекистон Халқ Ҳаракати\nПахтага чиқмасанг-55доллар тўлайсан!\n09 September 2013 - 14:44\nЖиззах вилоятининг Ғаллаорол туманида катталар ва болалардан пахта теримига чиқиш ёки унинг ҳақини тўлаш талаб қилинмоқда, дея иқтибос келтиради uznews.net сайти.\nЖиззах вилоятининг ёш болали ота оналари август учун болалар нафақасини ололмаслик муаммосига дуч келишмоқда.\nҚишлоқ фуқаролар йиғини вакиллари Жасур Йўлдашев ва Дилноза Сангировалар, шикоят қилган одамларнинг уйларига бориб, уларга пахта теримида қатнашган тақдирдагина уларга нафақа тўланишини билдиришган.\n“Агар пахтага чиқсаларинг нафақа бўлади, агар қўлингиздан келмаса, унда ўринларингга одам ёлланглар”, – дея билдиришган қишлоқ фуқаролар йиғини вакиллари.\nУлар шунингдек пахта теримидан қолишнинг ягона йўли – оиланинг ҳар бир катта аъзоси учун 150 минг сўм (55 АҚШ доллари атрофида) тўлашни таклиф этишган.\nБошқа оилаларга бориб улар, болалар нафақаси аллақачон пахта мавсуми учун олингани, оналар уни олишдан умидвор бўлмасликларини билдиришган.\nШунга ўхшаган ҳолатлар, – пахтага чиқмаслик учун товон тўлаш таклифлари Ғаллаорол тумани ўқув муассасаларида ҳам янграмоқда.\n6 сентябр куни тиббиёт коллежида ота оналар мажлиси бўлган, унда ота оналарга фарзандларининг пахтага чиқишини 100 фоиз таъминлаш мажбуриятини қўйишган, дейди унда бевосита иштирок этганлар.\nАгар қайсидир ўқувчининг пахтага чиқишга соғлиғи тўғри келмаса, бу оилаларга 600 минг сўм (220 АҚШ доллари) келтиришни буюришган. Диктаторнинг тубан сиёсати ўқувчиларни мактабдан қолдириб, далада ишлашга сафарбар этяпти. Агар соғлиги тўғри келмаса товон тўлашга мажбурлаяпти.


Халқ депутатлари Хоразм вилояти кенгашининг навбатдан ташқари сессияси бўлиб ўтмоқда\nУрганч шаҳрида 30 ноябрь куни Халқ депутатлари Хоразм вилояти кенгашининг навбатдан ташқари сессияси очилди.\nСессияда Ўзбекистон Республикаси Президенти Шавкат Мирзиёев иштирок этмоқда.\nДавлатимиз раҳбари Хоразм вилояти иқтисодиётини ривожлантириш, аҳолининг ижтимоий шароитларини яхшилаш бўйича қатор ишлар амалга оширилаётганини қайд этди.\nЖорий йилда вилоятда 312 та инвестиция лойиҳаси бажарилиб, янги корхоналар ишга туширилган. Йил якуни бўйича саноат маҳсулотлари ишлаб чиқариш ҳажми 16 фоиз, экспорт 22 фоиз ўсиши кутилмоқда.\n100 та давлат ва хусусий мактабгача таълим муассасалари ташкил этилиб, болаларни боғчаларга қамраб олиш 33 фоизга етган.\nХоразм учун муҳим бўлган электр энергияси ва тоза ичимлик суви таъминотини яхшилаш бўйича ҳам муайян ишлар қилинди. 254 километр электр, 456 километр сув тармоқларида қурилиш ва реконструкция ишлари амалга оширилди.\nПрезидентимиз ўтган даврда яратилган иш ўринлари етарли эмаслиги, вилоятда ишсизлик сақланиб қолаётганини таъкидлади. Иқтисодиёт тармоқларини кўпайтириш, янги саноат корхоналари ташкил этиш ва мавжудларини кенгайтириш, қишлоқ хўжалиги, туризм ва тадбиркорликни ривожлантириш орқали бандлик даражасини ошириш бўйича топшириқлар берди.\nСессия кун тартибига Хоразм вилоятига ҳоким тайинлаш масаласи киритилган.


XTV Matbuot kotibi – Telegram\nXTV Matbuot kotibi\nЎзбекистон Республикаси Халқ таълими вазирлиги матбуот котиби Анвар Умаров\nForwarded from YURTIMIZDA | ЮРТИМИЗДА\nСАМАРҚАНДДА МАКТАБ ЎҚУВЧИЛАРИГА ВАҲШИЙЛИК ҚИЛИНМАГАН\nИжтимоий тармоқларда Самарқанд вилояти Ургут тумани Бешкапа маҳалласидаги 47-умумтаълим мактабининг 11-синф ўқувчиларининг сочи мактаб директори ўринбосари Ш.О. томонидан олинганлиги тўғрисидаги хабар тарқалди.\nМазкур ҳолатга ойдинлик киритиш мақсадида Самарқанд вилояти халқ таълими бошқармаси ҳамда Ургут тумани халқ таълими бўлими томонидан ишчи гуруҳ ташкил қилиниб, ўрганиш ишлари олиб борилди.\nЖорий йилнинг 27 сентябрь куни учинчи соат дарс вақтида Ургут туманидаги 47-умумтаълим мактабининг маънавий-маърифий ишлар бўйича директор ўринбосари Ш.О. мактаб ўқувчиларининг одоб-ахлоқ қоидаларига риоя қилаётганликларини ўрганиш мақсадида 11-синф ўқувчиларининг хонасига кирган.\nЎрганиш жараёнида маълум бўлишича, Ш. О. ўқув йилининг бошида ушбу синф ўқувчилари билан учрашиб, тартиб-интизомга риоя қилмаган, сочи ўсиб кетган ва тозаликка риоя қилмаган ўқувчиларни огоҳлантириб, уларга ўзларини тартибга солиб олиши учун икки ҳафта муҳлат берганлиги аниқланди. Бироқ шундай бўлсада воқеа содир бўлган кунга қадар мактабнинг 11-синф ўқувчиси О.Х. сочини олдирмаган.\nЎқувчи О.Х. билан бўлиб ўтган суҳбат жараёнида директор ўринбосари уни бир неча бор сочини олиб келишини айтиб огоҳлантирганлигини, бошқа бирорта ўқувчини сочини кесмаганлигини айтиб, 4 нафар ўқувчини сочи олинди, деб тарқалган хабар нотўғри эканлигини билдирди.\n– Ўқитувчи мени бир неча бор огоҳлантиришига қарамасдан, сочимни олдирмадим. Шу сабабли ҳам ўқитувчи менинг сочимни озгина кесиб қўйди. Шундан сўнг жаҳл устида билмасдан ижтимоий тармоқда ҳолат акс этган расмни юбордим. Мен расмларни ижтимоий тармоқларда тарқаб кетишини кутмагандим. Мени ҳеч кимга эътирозим йўқ. Ўқитувчиларимни ҳурмат қиламан. Уларнинг касб байрами олдидан бундай ҳолга солиб қўйганим учун ўзим хижолатдаман ва бунинг учун улардан узр сўрайман, - дейди ўқувчи О.Х.\nМактаб директори ўринбосари Очилов Шуҳрат билан бўлиб ўтган суҳбат жараёнида ҳақиқатда ўқув йили бошланиши билан ўқувчиларни ўзини тутишига, кийинишига, одоб-ахлоқига эътибор қаратишини билдирган. Хусусан, директор ўринбосари ва 11-“А” синф ўқувчилари ўртасида бўлиб ўтган суҳбат жараёнида белгиланган муддат ичида ўқувчилар сочини талаб бўйича олдирмаса, ўзи олиб ташлашини айтган. Ўқувчилар бунга рози бўлишган.\n11-“А” синф ўқувчилари билан суҳбат жараёнида улар ҳам фақатгина О.Х.нинг сочи ўсганлиги учун фақат уни сочи олинганлиги, бошқа ҳеч қайси ўқувчининг сочи олинмаганлигини тасдиқлашди. Қолаверса, ўқитувчи ўқувчига ҳеч қандай ваҳшийлик қилмаган. Бор-йўғи сочининг иккита жойи олинган, холос. Ижтимоий тармоқ сайтлари шунчаки эътибор торттириш мақсадида ҳолатни бўрттириб талқин қилинганлиги аниқланди.\nАйрим сайтларда Ургут туман халқ таълими бўлими мудири Ғайрат Абдиев ҳолатни бости-бости қилиш учун ҳаракат қилганлиги тўғрисида айтилган.\nБироқ, тарқалган хабарлар ҳеч қандай асосга эга эмаслигини маълум қиламиз. Боиси вилоят халқ таълими бўлими ишчи гуруҳи таркибида журналистлар ҳам бўлиб, мазкур ҳолат бевосита уларнинг иштирокида ўрганиб чиқилди.\nХусусан, Ургут тумани халқ таълими бўлими мудири Ғ.Абдиев ва ишчи гуруҳи иштирокида мактаб ўқитувчилари билан йиғилиш ўтказаётганлиги, йиғилишда юқорида қайд этилган ҳолат атрофлича муҳокама қилинаётганлигига гувоҳ бўлишди. Қолаверса, Ургут тумани халқ таълими бўлими мудири Ғ.Абдиевга воқеа юзасидан расмий изоҳ олиш учун ҳеч қайси журналист қўнғироқ қилмаган.\nСамарқанд вилоят ХТБ матбуот хизмати.\nForwarded from UZAUTO MOTORS РУ | ЎЗ\nЎқитувчилар учун эълон қилинган махсус акцияга Chevrolet Nexia ва Chevrolet Cobalt моделлари қўшилди\nUzAuto Motors компанияси кўплаб талаб ва истакларни инобатга Ўқитувчи ва мураббийлар куни арафасида эълон қилинган акциядаги автомобиллар моделлари қаторини Chevrolet Nexia ва Chevrolet Cobalt автомобиллари билан тўлдираётгани ҳақида маълум қилади. Акция…\n100.0K views 12:20\nАндижон шаҳридаги Zahiriddin Muhammad Bobur Universal Academy нодавлат таълим муассасасида 30 сентябрь куни 82 нафар ўқувчи ва ўқитувчилар овқатдан заҳарланган.\nМаълумотларга кўра, 30 сентябрда мактабга келган ўқувчилар сони 217 нафарни ташкил этган. Тушлик пайтида 75 нафар ўқувчи ҳамда 7 нафар ўқитувчи овқатдан заҳарланган.\nСоат 19:00 ҳолатига кўра заҳарланганлардан 12 нафар ўқувчи вилоят кўп тармоқли болалар шифохонасига, 14 нафар ўқувчи ва 3 нафар ўқитувчи Республика шошилинч тез тиббий ёрдам маркази Андижон филиалига ҳамда 49 нафар ўқувчи ва 4 нафар ўқитувчи вилоят юқумли касалликлар шифохонасига олиб келинган.\nҲозирда заҳарланган ўқувчи ва ўқитувчилар шифокор назоратида бўлиб, уларнинг соғлиғи яхшиланмоқда.\n24.8K viewsedited 15:07\n24.9K views 14:14\n38.6K viewsedited 14:14\nМактабларда қизларни одам папиллома вирусига (ОПВ) қарши эмлаш ишлари амалга оширилмоқда. Мактабларда эмлаш фуқароларга қулайлик яратиш мақсадида ташкил этилган.\nОПВга қарши вакцина миллий эмлаш календарига киритилган бўлиб, мазкур масала Ўзбекистон Республикаси Соғлиқни сақлаш вазирлиги ваколати доирасига киради.\nХалқ таълими вазирлиги ОПВга қарши вакцина одам соғлиғига фойдаси ва зарари ҳақидаги маълумотни мутахассислар бериши керак, деб ҳисоблайди.\nМаълумотларга кўра, ОПВга қарши вакцинация мажбурий эмас. Ушбу амалиёт ота-оналар розилиги билан амалга оширилади.\n42.0K views 10:54\nТошкент вилояти ИИББ ижтимоий тармоқларда “Чирчиқ шаҳрида жойлашган 9-сонли мактабдан нотаниш аёл бола ўғирламоқчи бўлди" номи билан тарқатилган хабар юзасидан расмий муносабат билдирди.\nНатижада содир бўлган англашилмовчилик ҳолати туфайли, воқеа бефарқ бўлмаган фуқаролар томонидан Г.С. суратга олиниб, “бола ўғриси” йўсинидаги тасдиқланмаган нотўғри хабарлар ижтимоий тармоқларда тарқатилган.\n34.7K views 06:43\nИжтимоий тармоқларда Бухоро вилоятининг Когон туманида мактаб ўқувчилари пахта теримига жалб этилгани ҳақидаги маълумот тарқалди.\nҚайд этилишича, пахта даласига бешинчи ва ундан юқори синф ўқувчилари олиб чиқилган. Ҳозирги кунда мутасаддилар мазкур ҳолат бўйича ўрганиш ишларини олиб бормоқда. Ўрганиш натижасига кўра, мазкур иддаолар тасдиқланса, қонунни ҳимоя қилиш органлари томонидан жавобгарликка тортилиши лозим.\nХалқ таълими вазирлиги мактаб ўқувчилари, ўқитувчилари ва тизим ходимларини мажбурий меҳнатга жалб этилишига қарши ва жойлардаги тизим раҳбарларидан мажбурий меҳнатга йўл қўймасликни талаб қилади.\n39.7K views 06:54\nТошкент шаҳар 77-кўзи ожизлар мактаб-интернатида 17-болалар мусиқа ва санъат мактаби (БМСМ) филиал сифатида фаолият олиб боради.\nБугунги кунда 17-БМСМнинг филиалида мактаб-интернат ўқувчиларидан 132 нафари мусиқа йўналишидаги тўгаракларда иштирок этмоқда. 17-БМСМ Маданият вазирлигига қарашли таълим муассасаси ҳисобланади.\nБолалар мусиқа ва санъат мактабининг Низомига кўра, ўқувчиларнинг 54 нафари кам таъминланган оила фарзандлари бўлганлиги сабабли имтиёзли равишда мусиқа ва санъат мактабига бепул тўгаракларга қатнайди. Қолган ўқувчилар Низомга кўра энг кам ойлик иш ҳақининг 75% (152000 сўм) миқдорида тўлов асосида тўгаракларга қатгашади. Агар бир оиладан 2 нафар фарзанд тўгаракка қатнаса, энг кам ойлик иш ҳақининг 50% миқдорида тўлов амалга оширилади.\n5.0K views 08:02\nМактабда соат 13:20 да маънавий-маърифий ишлар бўйича директор ўринбосари Ш.Ў. ҳамда Чақирувга қадар бошланғич тайёргарлик фани ўқитувчиси Ғ.А. томонидан кийиниш маданиятига риоя қилмаган ва дарсга кеч қолган математика фани ўқитувчиси Д.Ю. га оғзаки огоҳлантириш берилганда улар ўртасида тортишув келиб чиққан. Тортишув натижасида Д.Ю. уларга турмуш ўртоғи билан таҳдид қилган.\nСоат 13:35 ларда Д.Ю. турмуш ўртоғи ҳамда унинг дўсти билан мактабга бостириб кириб, мактабнинг маънавий-маърифий ишлар бўйича директор ўринбосари Ш.Ў. ҳамда Чақирувга қадар бошланғич тайёргарлик фани ўқитувчиси Ғ.А. ларни мактаб кириш қисмида темир таёқ билан дўпослаган.\nБарча муолажалар ўз вақтида қилинганлиги сабабли ҳозирда жабрланувчиларнинг соғлиғи яхши ҳолатда ҳамда доимий шифокорлар назоратида.\nАндижон шаҳар ҳуқуқни муҳофаза қилиш органлари томонидан текширув ишлари олиб борилмоқда.\n46.4K views 13:35\nxabar.uz сайтида жорий йилнинг 7 октябрь куни "Сурхондарёда кўзи ожиз ва заиф кўрувчилар мактабида болалар полда ухлашга мажбур бўлмоқда" мавзусида ёритилган мақолада келтирилган масалалар вилоят халқ таълими бошқармаси ходимларидан иборат ишчи гуруҳ томонидан ўрганилмоқда. Ўрганиш натижасига кўра ушбу холат юзасидан ахборот берилишини маълум қиламиз.\nСурхондарё вилоят халқ таълими бошқармаси\nxabar.uz сайтида жорий йилнинг 7 октябрь куни "Сурхондарёда кўзи ожиз ва заиф кўрувчилар мактабида болалар полда ухлашга мажбур бўлмоқда" мавзусида ёритилган мақолада келтирилган масалалар вилоят...\n24.8K views 11:51\nForwarded from Namangan viloyati xalq ta'limi boshqarmasi\nИжтимоий тармоқларда "Директор дарс ўтаётган ўқитувчиларни мажлисга чақирди, болалар 40 дақиқа қаровсиз қолди" сарлавҳаси остида эълон қилинган танқидий мақола Наманган вилояти Халқ таълими бошқармаси томонидан атрофлича ўрганиб чиқилди.\nБошқарма томонидан мазкур мақолани ўрганиш юзасидан тузилган ишчи гуруҳ томонидан аниқланишича, ҳақиқатан ҳам, 2019 йил 6 сентябрь куни Чортоқ туманидаги 52-умумтаълим мактаби директори Р. Бойдедаев томонидан 19 нафар ўқитувчини дарс машғулотлари пайтида мажлисга чақирганлиги сабабли бир мунча вақт ўқувчилар ўқитувчи назоратисиз қолган.\nМазкур ҳолат сабабли, шунингдек, таълим-тарбия жараёнини намунали ташкил этишни етарли даражада йўлга қўймаганлиги учун мактаб директори Р. Бойдедаев ва ўқув ишлари бўйича директор ўринбосари А. Исмоиловга нисбатан тегишли чора кўрилиб, улар Ўзбекистон Республикаси\nМеҳнат қонунчилигига асосан эгаллаб турган лавозимларидан озод этилди.\nВилоят Халқ таълими бошқармаси бу борада тегишли чора-тадбирларни кўриб боради.\n42.4K views 08:35\nForwarded from Xalq ta’limi vazirligi\nХалқ таълими тизими ҳудудий бўлинмаларининг ОАВ билан ҳамкорлик масалалари муҳокама этилди\n23.4K views 13:13\n24.1K views 15:11\nСурхондарё вилояти халқ таълими бошқармаси жорий йилнинг 27 сентябрь куни Facebook ижтимоий тармоғида Холмухаммад Тоғаймурод муаллифлигида “Халқ таълими вазири Шерзод Шерматов диққатига!” мавзусида Сурхондарё вилояти Бойсун туманидаги 46-сонли умумий ўрта таълим мактабидаги таълим-тарбия жараёни юзасидан чоп этилган видео мурожаат юзасидан қуйидагиларни маълум қилади.\nВилоят халқ таълими бошқармаси жорий йилнинг 27 сентябрь куни Facebook ижтимоий тармоғида Холмухаммад Тоғаймурод муаллифлигида “Халқ таълими вазири Шерзод Шерматов диққатига!” мавзусида Сурхондарё...\n25.0K views 15:29\n“Протяни Руку“ ташкилоти 102-мактаб-интернатида ўтказиши режалаштирилган хайрия акциясидан муассаса раҳбариятининг хабари йўқлиги аниқланди\n24.6K views 10:40


Ўзбекистон 13:36 / 21.10.2021 6528\n“Вилоят болалар кўп тармоқли тиббиёт маркази, Бахмал, Ғаллаорол ва Дўстлик туман шифохоналари аянчли ҳолатда, 20 дан зиёд поликлиниканинг ускуналари 30 йилдан бери ишлатиб келинади. Жиззах шаҳридаги 5 та оилавий поликлиникадан 2 таси ижарада, 3 таси 30 йил аввал таъмирланган.\nШу боис, вилоятда тиббий хизматлар қамровини кенгайтириш, уларни янги босқичга олиб чиқиб, одамларни рози қилиш учун: барча оилавий шифокорлик пунктлари ва поликлиникалар тўла таъмирланиб, тўлиқ жиҳозланади; қўшимча 23 та оилавий поликлиника ва шифокорлик пунктлари очилади; Жиззах шаҳрида 320 ўринга эга кўп тармоқли вилоят шифохонаси барпо этилади; энг замонавий асбоб-ускуналар билан жиҳозланган Болалар диагностика маркази очилади; Ғаллаорол, Пахтакор ва Зомин туманларида “перинатал марказлар” ташкил этилади; Дўстлик, Ғаллаорол ва Зомин туманларида жароҳатлар ва ўткир қон-томир касалликлари марказлари фаолияти йўлга қўйилади.\nБундан ташқари, тез тиббий ёрдам учун 100 дан зиёд “Дамас”лар Жиззахда ишлаб чиқарилаётган “Фольксваген” машиналарига алмаштирилади. Тоғли ва олис ҳудудлар учун тиббий вертолёт фаолияти йўлга қўйилади. Ушбу мақсадлар учун келгуси беш йилда бюджетдан 2,1 триллион сўм маблағ ажратилади.\nЯна бир муҳим масала – аҳолига тиббий хизмат кўрсатиш сифатига шифокорларнинг етишмаслиги ҳам салбий таъсир кўрсатмоқда. Вилоятда 1,5 мингга яқин врачларга эҳтиёж мавжуд. Шу мақсадда, тиббиёт олийгоҳларида ўқиётган 1 минг 200 нафар жиззахлик талабаларни ўз ҳудудларида ишга жалб этиш учун қулай шароит яратилади. Улар билан шартнома тузилиб, таълим контракт пуллари ҳокимликлар томонидан тўлаб берилади. Бундан ташқари, “Қишлоқ шифокори дастури” кенгайтирилиб, яна қўшимча 6 та олис қишлоққа ишлашга борадиган ёш шифокорларга ҳам 30 миллион сўмдан берилади”, деди президентликка номзод.\n15:30 / 18.11.2021 25333


АМАЛ ҚИЛИНГ ВА МУҲИМИ СОҒЛОМ БЎЛИНГ — OLMALIQ HAYOTI\nСаломатликни ҳеч қачон моддий бойлик ва маблағ эвазига сотиб олиб бўлмайди. Инсон соғлом юргандагина бахтли яшаши мумкин. Ҳар бир киши кундалик ҳаёт меъёрини сақлай билиш керак. Ўқиганда, ухлаганда, юрганда, чопганда, дам олганда, кулганда, йўталганда ҳам шундай бир чегара, меъёр борки, шу меъёрнинг бузилиши, албатта саломатликка зарар етказади.\nСаломатликни мустаҳкамлаш сирларини чуқур билиш ва саломатликни асрашнинг ягона йўли соғлом турмуш тарзи эканлигини чуқур англаб етишимиз лозим. Сиз пул сарфлаб эмас, аксинча оддий соғлом турмуш тарзини ўзингизнинг ҳаётий қоидаларингиз сафига киритсангиз, соғлом ва бахтли ҳаёт кечирасиз.\nСоғлом турмуш тарзининг асосий йўналишлари қуйидагилар:\nэнг аввало, ўзингиздаги зарарли одатлардан қутулишга ҳаракат қилинг. Бунинг учун уларнинг зарари ва оқибатини ҳар доим тасаввур қилинг ҳамда танқидий баҳолаб боринг. Ножўя одатлардан қутулиш услубларини қулланг;\nовқатланишда меъёрийлик, хилма-хилликка одат қилинг. Тана оғирлиги меъёрида бўлишига эришинг. Ортиқча ва режимсиз, пала-партиш овқатланишга чек қўйинг;\nжисмоний фаол бўлинг. Бунинг учун биринчи галда бўғимларни ҳаракатга келтирувчи машқлар мажмуини белгиланг. Уни уй шароитида бажариладиган машқлардан бошлаш мумкин. Эрталаб туриб сайр қилиш, юриш, югуришга одатланинг. Кундалик ҳаракат оз бўлса ҳам, доимий бажариладиган машғулотлардан иборат бўлсин;\nҲар куни эрта уйқуга ётиб, эрта туришга одатланинг. Ўқишда танаффуслар вақтида очиқ ҳавога чиқинг, ўзаро муомала муносабатларига риоя қилинг. Руҳий саломатликни асранг;\nозодаликни одат қилинг. Тозалик масалаларини билиш ва малакаларини мустаҳкамлаб бориш, шахсий гигиена қоидалари, қўл тозалиги, оғиз бўшлиғи гигиенаси, соч ва тери гигиенасига риоя қилиш соғлом ҳаёт кечиришнинг асосий омилидир;\nкелажакда соғлом фарзандлар туғилишини таъминлаш учун оилавий турмуш қуришга шайланаётган йигит ва қизлар никоҳ гигиенаси ва жинсий ҳаёт ҳамда соғлом турмуш тарзи ҳақидаги билимлардан хабардор бўлиши лозим;\nшифокор ҳузурида бўлиб, йилига камида 1 маротаба тиббий кўрикдан ўтинг. Чунки касалликни даволашдан кўра, унинг олдини олиш осонроқ ва муҳимроқ;\nсалбий руҳий ҳолатлар кўпинча хасталикларга жумладан, қон босими, невроз, ошқозон яраси, ўсма, қандли диабет сингари касалликларни келтириб чиқаради.\nСоғлом турмуш тарзини ўзимизда шакллантириш учун тиббий саводхонликни ошириб бориш лозим бўлади.


2003 йилдан то 2013 йилга қадар Гулнора Каримовага қарашли экани айтилган бизнес структуралар таркибида менежерлик қилган 40 яшар Нурмуҳаммад Содиқовнинг рафиқаси ва болаларига шахсини тасдиқловчи ҳужжатлари қайтарилгани хабар қилинмоқда.\nЎзини Нурмуҳаммад Содиқовнинг куёви, деб иддао қилган Анвар Махатовнинг Озодликка айтишича, бир неча кун муқаддам "Нурик"нинг оиласига ҳужжатлар билан бирга уйи ҳам қайтариб берилган.\n- Болаларнинг ҳужжатлари, синглимга ҳужжатларни ташлаб кетишган, уйини ҳам қайтариб беришган. Ҳозир учта боласи билан синглим уйига қайтди, ҳар ҳолда сарсончилик тугади. Хавфсизлигига таҳдид ҳам озайди, менимча, - деди Анвар.\nАнварнинг иддао қилишича, Гулнора Каримовага оид ташкилотларда 10 йилдан ортиқ менежер бўлиб ишлаган куёви "Нурик"нинг ўзи эса айни дамда республика прокуратурасига оид ҳибсхоналардан бирида сақланмоқда.\n- Менга Нурикнинг ўзи прокуратурада сақланаётганини айтишди. Нурик ҳаёт ва соғ-саломат, бунга менинг ишончим комил. Лекин манбаларимни очиқлашни истамайман, чунки уларнинг ҳаётига хавф туғилиши мумкин, - деб иддао қилди Махатов.\nРоссиянинг Пенза шаҳрида истиқомат қилишини айтиб, 6 ноябрь куни Озодликка боғланган Анвар Махатов куёви Нурмуҳаммад Содиқов 2013 йилнинг январь ойида президентнинг қизига хизмат қиладиган Олег ва Рафиз исмли йигитлар томонидан ўғирлаб кетилганини иддао қилган эди.\nШунингдек, Анвар Махатов 11 ой давомида куёви ўзининг қийноққа солинаётгани ҳақидаги бир хатни хотинига етказганини ҳам айтган эди.\nУнинг мурожаати Озодлик ва яна бир қатор Ўзбекистонга оид оммавий ахборот воситаларида эълон қилинганидан бир кун ўтиб - 7 ноябрь куни Ўзбекистон Бош прокуратураси расмий сайтида Нурмуҳаммад Содиқов иши юзасидан жиноий иш қўзғатилгани ҳақида хабар берилди.\nБош прокуратура хабарномасида “2013 йилнинг 7 ноябрь куни Ўзбекистон Республикаси ҳуқуқни муҳофаза қилувчи идоралари томонидан, 1974 йилда Тошкент шаҳрида туғилган фуқаро Содиқов Нурмуҳаммад Абдуманнопович ўғирлаб кетилгани ҳолати юзасидан ЖКнинг 137 ва 301 моддалари билан жиноят иши қўзғатилди”, дейилди.\nАйни пайтда, бу ҳодиса ҳақидаги хабарга шу кунларда Twitter ижтимоий тармоғида фаол бўлган Гулнора Каримова ҳам муносабат билдириб, Нурмуҳаммад Содиқовнинг унга қарашли одамлар ўғирлагани ҳақидаги хабарни инкор қилиб, буни “орган томонидан ўзига қарши қилинган ҳаракат” дея иддао қилди.\nАслида, бу Гулнора Каримова бизнесидаги ҳисоб-китобларга масъул шахслар орасида “Нурик” лақаби билан танилган Нурмуҳаммад Содиқов исмли шахснинг бўлгани ва унинг январда ўғирлаб кетилганига оид биринчи мурожаат эмас.\n2013 йилнинг 7 февралида Zamondosh сайтида Ғайрат Ўринов номи остида чиққан мақолада ҳам Содиқов билан бир вақтда ғойиб бўлгани айтилган яна бир шахс – Шуҳрат Акбаровнинг номи тилга олинган ва уларнинг Гулнорага қарашли шахслар томонидан ўғирланиб, қийноққа солингани иддао қилинган эди.\nБундан ташқари, Гулнора Каримованинг “яширин ҳисобчиси” деб таъриф берилган Нурмуҳаммад Содиқов номи Ўзбекистон ҳукумати режими ҳақида МХХдаги манбаларига таяниб, мақолалар бериб келадиган, Усмон Ҳақназаров деган исмли номаълум муаллиф чиқишларидан бирида ҳам тилга олинган.\n2013 йилнинг 28 мартида эълон қилинган: “Хайр Америка ёҳуд Каримов Кремль шартларини қабул қилмоқда” деган сарлавҳали мақолада ёзилишича, Нурмуҳаммад гўёки Ўзбекистон Молия вазири Рустам Азимовнинг одами бўлгани ва ўз вақтида Ўзбекистондаги кланлар тўқнашувида ишга солинган фигуралардан бири экани айтилган.\nШунингдек, бу мақолада МХХ босими остида қийноқларга солинган Содиқовнинг МХХ Хавфсизлик хизмати бошқармаси бошлиғи Ҳаёт Шарифхўжаевга қарши компромат бергани, шундан сўнг уни шахсан президент Каримов қабул қилгани ҳам даъво қилинган.\nАнвар Махатов унинг 11 ойдан бери бедарак қолаётган куёви айнан юқоридаги мақолаларда тилга олинган “Нурик” – Нурмуҳаммад Содиқов эканини тасдиқлаш учун Озодликка бир неча суратни тақдим қилган.\nБундан ташқари: "Нурмуҳаммадни Тошкентда Гулнора Каримовага қарашли исталган идорага боғланиб, аниқлашингиз мумкин. Шундай одам бор ва у менинг куёвим", деб даъво қилган Анвар Махатов.\nАммо Озодлик Махатовнинг бу даъвосини бошқа манбалар орқали тасдиқлашга ҳозирча муваффақ бўлгани йўқ.\nЛекин, Махатов иддаосининг айнан шу кунларда — Гулнора Каримовага қарашли бизнес империя қулаб, президент қизининг ўзи эса Twitter орқали Ўзбекистон МХХсига қарши компроматлар сиздириш билан овора бўлиб турган вақтда янграгани диққатга сазовордир.\n“Балки сиз Гулнорага қарши сиздирилаётган навбатдаги компромат воситаси бўлаётгандирсиз?” дейилган саволга жавобан Анвар Махатов аниқ-тиниқ қилиб шундай жавоб берди:\n- Нимага айнан ҳозир? Чунки, кейинги кунларда Гулнора Каримованинг телевидениелари ёпилиб, ўзи қисувга олинаётгани ҳақидаги хабарларни сайтларда ўқиб ўтириб, мурожаат қилишга қарор қилдим. Зора, бу мурожаатимиз кимнидир қизиқтириб қолар ва шу баҳонада бу жиноий гуруҳни жавобгарликка тортиб, адолатга эришармиз, - деди Анвар Махатов.


Boeing корпорацияси кенг фюзеляжли 777 лайнерларини ишлаб чиқаришни қисқартириш бўйича қарор қабул қилди. 2017 йил августидан эътиборан компания ўртача 8,3 дона ўрнига 5тадан шу турдаги ҳаво лайнери ишлаб чиқаради. Шу билан қисқартириш ҳажми 40 фоизни ташкил этади, деб хабар қилмоқда Reuters агентлиги.\nКомпания янги моделлар ишлаб чиқаришга маблағ сарфлашни режалаштирмоқда. Шунга қарамай, ушбу қарор компания ва унинг бутловчи қисмлар етказиб берувчи ҳамкорлари фаолиятига ҳам салбий таъсир кўрсатиши айтилмоқда. 777-моделнинг қисқартирилиши, шунингдек, компания ишчиларига ҳам тегишли бўлади. Аммо, бу компаниянинг бу йилги молиявий кўрсаткичларига унчалик жиддий таъсир кўрсатмайди, дея ишонч билдирмоқда Boeing раҳбарияти.\nАйни вақтда, компания дивидендларни 30 фоизга ошириш режасини эълон қилди.\nАҚШ корпорация Boeing Boeing 777


Давлат бюджетининг I чоракдаги профицити 29,2 млрд. сўмни ташкил қилди\nЎзбекистон Республикаси Давлат бюджетининг I чорак якунларига кўра профицити 29,2 млрд. сўмни ташкил қилди.\n«Ипак Йўли» АИТБ 92,4 млрд. сўмлик акцияларни жойлаштиради\n«Ипак Йўли» акциядорлик инновация тижорат банки умумий қиймати 92,4 млрд. сўмлик акцияларнинг эмиссия проспектини рўйхатдан ўтказди.\n«Ўзбекинвест» компанияси Прага клубининг йиғилишида иштирок этди\n«Ўзбекинвест» экспорт-импорт миллий суғурта компанияси хорижий суғурта компаниялари илғорт тажрибаларини ўз фаолиятида жорий этиш ва халқаро суғурта бозорида ўз мавқеини янада мустаҳкамлаш мақсадида хорижий молиявий ташкилотлар билан билан доимий ҳамкорлик қилиб келмоқда.\nЖБ Ўзбекистонга 20 млн. АҚШ доллари миқдорида кредит ажратди\nЖаҳон банкининг Ижрочи директорлар кенгаши 24-май куни Ўзбекистондаги кўчмас мулк кадастри ва рўйхатга олиш тизимини такомиллаштириш лойиҳасини амалга ошириш учун 20 млн. АҚШ доллари миқдорида кредит ажратди.\nСуғурта компаниялари I чоракда 163,9 млрд. сўм мукофот пули тўпладилар\nЎзбекистондаги суғурта компаниялари 2016-йилнинг I чорагида 163,9 млрд. сўм мукофот пули тўпладилар.\nНобанк кредит ташкилотларининг кредит қолдиғи 109 млрд. сўмдан ошди\nНобанк кредит ташкилотларининг жами активлари 2016-йилнинг 1-апрель ҳолатига 123,7 млрд. сўмни ташкил этди ёки ўтган йилнинг шу даврига нисбатан 46 фоиз ортди.\nЯпония Навоий вилоят тиббиёт маркази модернизацияси учун 5,6 млн. АҚШ доллари ажратмоқда\nЯпония ҳукумати “Навоий вилоят кўп тармоқли тиббиёт марказини модернизация қилиш учун 686,0 млн. йена (5,6 млн. АҚШ доллари) ажратмоқда.\nКореялик инвесторлар Ўзбекистондаги компанияларда улушга эгалик қилишади\n2016-йилнинг 16-май куни Ўзбекистон Республикаси Президенти Ислом Каримов “Корея Республикаси билан савдо-иқтисодий, инвестицион ва молиявий ҳамкорликни янада кенгайтириш бўйича чора-тадбирлар тўғрисида”ги Қарорга имзо чекди.\n«Мадад» лицензияси фаолияти тўхтатиб қўйилди\nЎзбекистон Республикаси Молия вазирлиги «Мадад» суғурта компаниясининг лицензияси фаолиятини вақтинчалик тўхтатиб қўйиш тўғрисида буйруқ чиқарди.\nАзим Аҳмадхўжаев «Асака» АТБга раҳбарлик қилади\nАзим Аҳмадхўжаев «Асака» Акциядорлик тижорат банкининг бошқарув раиси этиб тайинланди.


Ҳавода “муаллақ” турган цех\nҒиждувон туманидаги Лабирўт қишлоғида яшовчи Феруз Калонов якка тартибдаги тадбиркор сифатида фаолият кўрсатиб келмоқда. Унинг шлакоблок ишлаб чиқаришга ихтисослаштирилган цехи эса негадир ҳавода “муаллақ” турибди.\n“Ўзавтосаноат” 32 та дилерлик корхоналаридаги ўз улушларини сотувга қўйди. Уларнинг энг қимматига 24, энг арзонига эса 1,5 млрд сўм нарх белгиланган\n“Ўзавтосаноат” АЖ хусусий дилерлик корхоналари сонини кўпайтириш мақсадида 32 та дилерлик корхоналари устав фондларидаги ўз улушларини аукцион савдоларига қўйганлигини маълум қилади.\nМарказий банк қимматли қоғозлар қачондан муомалага чиқарилишини эълон қилди\n2018 йилнинг 26 – 28 декабрь кунлари Молия вазирлиги Марказий банк билан биргаликда давлат қимматли қоғозлари билан операцияларни амалга ошириш амалиётини қайта йўлга қўяди.\nҚулай фурсатни бой берманг ишбилармон инвесторлар!\nҚўрғонтепада 105 нафар фуқаронинг ер участкасига бўлган ҳуқуқи тикланди\nУмуман олганда, туманда жорий йилнинг шу даврига қадар3323 та турар жой ва 263 та нотурар жойнинг кадастр ҳужжатлари расмийлаштирилди.\nСув омборларида экотуризмни ташкил этиш учун ерни қандай қилиб олиш мумкин?\nЕр участкалари сув омборларининг сувни муҳофаза қилиш зоналари доирасида электрон аукцион орқали берилади.\nБош прокуратура ҳузуридаги Ахборот-таҳлил мультимедиа маркази материалларида келтирилган маълумотларга кўра, бугун Навоий, Самарқанд ва Бухоро вилоятларида ноқонуний равишда қимматбаҳо металларни қазиб олиш тизимли тус олган бўлиб, уларнинг яширинча айланиши ва чет элларга олиб чиқиб кетилиш ҳолатлари ҳам кузатилмоқда.


Катта ноғора ва байроқ бериш тузуки\nАмр қилдимки, ўн икки катта амирларнинг ҳар бирига битта байроқ ва бир ноғора берилсин. Амир ул-умарога байроқ ва ноғора, туман туғи ва чортуғ такдим этсинлар. Мингбошига эса бир туғ ва карнай берсинлар. Юзбоши ва ўнбошига бштадан катта ноғора берсинлар. Аймоқларнинг амирларига бўлса, биттадан бурғу такдим этсинлар. Тўрт бегларбегининг ҳар бирига биттадан байроқ, ноғора, чортуғ ва бурғу берсинлар.\n(Ўн икки) амирдан қайси бири душман фавжини синдирса ёки ғаним қўли остидаги бирор мамлакатни фатҳ этса, уни такдирлаб, агар биринчи (даражали) амир бўлса, иккинчи (даражали), иккинчи бўлса, учинчи (даражали), учинчи бўлса, тўртинчи (даражали) амир мартабасини берсинлар. Шу тартибда ўн биринчи (даражали) амиргача давом эттирсинлар. Агар ўн биринчи (даражали) амир бўлса, уни ўн иккинчи (даражали) амир қилиб, байроқ, туғ ва ноғора берсинлар. Шу йўсинда биринчи (даражали) амирга битта туғ, иккинчисига–иккита, учинчисига–учта, тўртинчисига–тўртта туғ ва ноғора бериб, уларни тумантуғ ва чортуғ олиш мартабасига етказиб рағбатлантирсинлар.\n Туман шуғи–ўрта асрларда учига қўтос, от ёли ёки думи, ярим ой ёки керилган беш панжа тасвири ўрнатилган лашкарнинг байроқсимон нишон-белгиси; ушбу асарда туғ атрофида тўпланган ҳарбий бўлинма маъносида ҳам келтирилган.\n Чортуғ–ҳарбий бўлинма амирининг даражасини билдирувчи учи ўткир найза; байроқнинг бир тури.\n Аймоқ (ўмоқ)–бир неча қариндош-уруғлар иттифоқи; қабила.


Эксперт: Ўзбекистонда зилзиланинг максимал магнитудаси 6.5 баллдан ошмайди\n10:29 / 02.12.2015\nСўнгги пайтларда минтақанинг турли ҳудудларида зилзилалар содир бўлди. Биргина шу ойнинг ўзидаёқ бир неча бор ер силкиниши кузатилди. Бу ҳолат ҳеч кимни бефарқ қолдирмади. Ҳатто яқинда кучлироқ зилзила содир бўлиши мумкинлиги ҳақида хавотирли мишмишлар тарқалди.\nШуларга аниқлик киритиш мақсадида “Оила даврасида” газетаси Ўзбекистон Фанлар академияси Сейсмология институти илмий ходими, физика-математика фанлари номзоди Улфат Нурматовга мурожаат қилди.\n“Ўзбекистон сейсмик фаол ҳудудлар сирасига киргани, тектоник жараёнлар мунтазам бўлиб туриши боис бу табиий ҳол, - деди мутахассис. – Аслида магнитудаси 3-5 га тенг зилзила ҳар ҳафта 5-6 марталаб қайд этилиши ҳам мумкин. Унинг кучи кам бўлгани учун зилзила одамларга сезилмайди. Лекин яқинда, аниқроғи, жорий йилнинг 26 октябрь куни рўй берган ер қимирлаши бироз кучлироқ бўлди. Бунинг сабаби зилзила ўчоғи ҳисобланган Афғонистонда у ниҳоятда чуқур эди. Зилзила ўчоғи қанчалик тубда бўлса, у атрофга шунчалик кенг тарқалади. Агар юзада бўлса, таъсири камроқ билинади”.\n“Ҳозир қаерда, қандай кучдаги ер силкиниши рўй бериши ҳақида етарлича маълумот бор. Бу пухта ўрганилган, - сўзида давом этди Нурматов. – Унга кўра, республикадаги ҳудудлар сейсмик туманлаштирилади. Бундан ташқари, ҳукуматнинг тегишли қарорига мувофиқ, аҳолиси 5 минг кишидан ортиқ бўлган пунктларни ҳам сейсмик микротуманлаштириш масаласи устида иш олиб борилмоқда. Бу ўша ҳудудда қурилиш ишларини неча балли зилзилага бардошли қилиш лозимлигига амалий қўлланма сифатида ёрдам беради. Қайсидир жой 4, 5 ёки 6 баллга мослаштирилади”.\nШунингдек, у Ўзбекистонда мумкин бўлган энг кучли зилзила магнитудаси 6.5 баллдан ошмаслигини таъкидлаб ўтди: “Илмий хулосаларга кўра, Ўзбекистонда бўлиши мумкин максимал зилзила кучи Рихтер шкаласи бўйича 9 (6,5 баллга тенг)дан ошмайди. Чунки биздаги сейсмик ҳудудларнинг салоҳияти у қадар юқори эмас. Помир, Тян-Шань тоғларига туташ ҳудудларда зилзила магнитудаси 7 га етиши мумкин”.


Нимчорак финал, жавоб ўйини, 12 март, соат 00:45\n30.Салваторе Сиригу (Д)\n01.Николя Дюше (Д)\n23.Грегори ван дер Виль\n120+3' Ўйин якунланди. "Челси" - "ПСЖ" - 2:2! ПСЖ - чорак финалда! Улар бир киши кам бўлиб ўйнаб, ўта иродали ўйин намойиш қилишди!\n120' Тўртинчи бўлимга 2 дақиқа қўшиб берилди\n120' "ПСЖ" ўнг қанотдан жарима зарбаси ишлади\n115' "Челси" ихтиёрида 5 дақиқа бор, акс ҳолда французлар чорак финалга чиқишади\n104' ГОООООЛ! Тиагу Силвааааа! 2:2! Яна бурчак тўпи ва "ПСЖ" сардори бош билан дарвозани ишғол қилди!\n107' Техник муаммолар туфайли "Челси" - "ПСЖ" ўйинидан уюштирилаётган матнли трансляция узилиб қолди. Ўйиннинг 80-дақиқасида бурчак тўпидан кейин Кэхилл мезбонларни ҳисобда олдинга олиб чиққан бўлса, орадан 6 дақиқа ўтиб Давид Луиз ҳам бурчакдан етказилган узатмани бош билан дарвозага жойлади ва ҳисобни тенглаштирди. Натижада қўшимча бўлимлар белгиланди. 96-дақиқада Куйперс меҳмонлар дарвозасига пенальти белгилади. Уни Азар самарали амалга оширди. Ҳозирча ҳисоб - 2:1. Қўшимча бўлимларнинг иккинчиси давом этмоқда\n58' Эҳҳҳҳҳ, Каваниииииии! Пасторенинг узатмасидан кейин Эдинсон дарвозабон билан бирга бир вазятга чиқиб кетди. У Куртуани алдаб ўтди ва ўткир бурчак остида бўш қолган дарвозага зарба йўллади. Тўп яқин устунга тегиб, нариги томонга ўтиб кетди. ДАврозага кирмади!\n57' "Челси" бурчак тўпини ўйинга киритди. Самара бермади...\n56' Ўнг қанотдан Иванович ерлатиб берган узатмаси рақиб жарима майдончаси ичида ўтирган Фабрегасга тегди, сўнгра ҳимоячилар тўпни узоқлаштиришди\n53' Чап қанотдан етказилган тўпни Максвел жарима майдончаси ичида қабул қилди ва ўткир бурчак остида зарба йўллади. Тўп ҳимоячидан майдонни тарк этди\n52' Рамирес сариқ карточка олди\n49' "Челси" бурчак тўпини ўйинга киритди. Ҳимоячи бош билан тўпни қайтарди. Қайтган тўпга Диего Коста чалқанча услубда зарба беришга ҳаракат қилди. Тўп дарвозага аниқ бормади\n46' Иккинчи бўлим бошида "Челси"да ўзгариш бўлди. Оскар ўрнига Виллиан туширилди. Моуриньо тўғри қарорга келди. Оскар қизил карточка учун навбатдаги номзод бўлиб турганди...\n46' Азардан узатма қабул қилган Диего Коста жарима майдончаси чизиғи устидан зарба йўллади. Зарба ҳимоячиларга тегиб қайтди\n45+2' Биринчи бўлим якунланди. Ҳозирча "Челси" - "ПСЖ" - 0:0. Танаффус\n45+1' "Челси" ўнг томондан жарима зарбасини амалга оширди. Ҳимоячилар тўпни қайтаришди\n43' Эҳҳҳҳҳҳ, Куйпеееерс! Диего Коста чап томондан марказ бўйлаб юрди, "ПСЖ"нинг деярли барча ҳимоячиларини алдаб, жарима майдончасига кирди. Кавани эса уни чалиб йиқитди. Голландиялик ҳакам пенальти белгилашга журъат топа олмади\n41' Азар чап қанотдан марказ томон сурилди ва 18 метрлардан зарба йўллади. Сиригу тўпни эгаллаб олди\n40' Матюйди огоҳлантирилди\n40' Бурчакдан етказилган узатмалар аввалгилари каби Куртуага насиб этди\n39' Қизил карточкадан кейин футболчилардаги эҳтирос ошиб кетди. ҲАкамга осон бўлмайди энди. Яна четлатиш кўрсак, ҳайрон бўлмаган бўлардик\n37' Оскар огоҳлантирилди\n36' Иванович ўнг қанотдан ерлатиб узатма берди. Сиригу тўпни эгаллаб олди\n31' Назаримизда, вазият "қизил"га тортмасди. Икки футболчи тўпга интилди. Иброҳимович тик оёқ билан эмас, ён томонлама подкат билан борди. Оскар бақириб йиқилишни ўхшатди...\n31' Вуууҳ! Златан Иброҳимовичга қизил карточка берилди! Тўп учун курашда Златан Оскар билан тўқнашди. Куйперс тўғридан-тўғри қизил карточкани чўнтагидан чиқарди.\n29' Иванович ўз қанотида ўйин қоидасини бузди. Жаримадан етказилган узатмани мезбонлар қайтаришди\n26' Томонлар бир мартадан қарши ҳужумларни алмашишди. Матюйди узатмани қабул қила олмаган бўлса, Фабрегас офсайдда қолди\n22' Мезбонлар рақиб жарима майдончасига кириб келишди, аммо Оскар офсайдда қолди\n22' Жарима майдончаси чизиғи олдидан ичкарига берилган узатма "Челси" футболчиларидан ўтмади\n19' "ПСЖ" бурчак тўпини ўйинга киритди. Тибо Куртуа тўпни эгаллаб олди\n17' Чап қанотдан ерлатиб узатилган тўпни жарима майдончаси ичида қабул қилишда "ПСЖ" футболчиси техник хатога йўл қўйди, натижада тўп йўқотилди\n14' "ПСЖ" ҳужумга ўтди. Пасторе юмшоқ тарзда юқоридан Верратти томон узатма берди. Марко эса Рамирес билан тўқнашув пайтида йиқилди, ҳакам пенальти учун асос топмади\n13' Тўп билан кўпроқ лондонликлар муомалада бўлишмоқда.\n8' Мутлақо тенг ўйин бўлмоқда, ҳозирча хавфли вазиятлар юзага келмаётган бўлса-да\n4' Азар чап қанотда рақибдан ўтиб кетди ва дарвозабон майдончасига узатма берди. Ҳимоячилар тўпни қайтаришди\n2' Бурчакдан узатилган тўпни Куртуа эгаллаб олди\n2' Вуууууҳ! "ПСЖ" қисқа паслар орқали жарима майдончасига кириб келди. Кавани яқин масофадан ўзига узатилган тўпни қабул қилиб, айланибзарба бергунча Терри тўпни майдон ташқарисига тепиб юборди\n1' Тўпни қизил рангдаги "ПСЖ" футболчилари ўйинга киритиб беришди. "Челси" эса кўк рангли формада ўйнамоқда\n' Жамоалар майдонга чиқиб келишмоқда. Чемпионлар лигаси мадҳияси янграйди\n' Ишончимиз комил, бугун ўйин давомида вазият бир неча марта ўзгариши, жамоалар шунга монанд равишда ўз режа ва стратегияларини ўзгартиришларига тўғри келади. Ана шундай ўзгаришларга тезда мослаша олган жамоа якунда ғалаба қозонади. Бу бизнинг ўйинга нисбатан тахминимиз. Кўрамиз, кутамиз, яна 5 дақиқа\n' Хабарингиз бор, 3 ҳафта аввал Парижда ўтказилган дастлабки ўйинда 1:1 ҳисоб қайт этилганди. Сафарда урилган гол эвазига жавоб баҳси олдидан устунлик Моуриньо жамоаси томонида. Демак, Жозе тахмин қиланаётганидек учрашувни "икки қаватли автобус" билан бошлаши мумкин. Аммо бундай услубда 90 дақиқа давомида ҳимояланиб бўлмайди, боз устига рақиб жамоа сафида Иброҳимович бўлса\n' Тахминан яна 10 дақиқадан сўнг "Челси" ва "ПСЖ" жамоалари ўртасидаги ЕЧЛ нимчорак финал босқичининг жавоб ўйини бошланади


Бектемир Мелиқўзиевнинг спарринг рақиби "Top Rank"дан ҳайдалдими?\n19 июль, 2020, 17:11\n“Top Rank” промоутерлик компанияси супер ўрта вазнда (76 кг) собиқ WBО чемпиони, ҳозирда фаолиятини ярим оғир вазнда (79 кг) давом эттираётган мексикалик Гилберто "Зурдо" Рамирес билан шартномани бекор қилди. Мағлубиятсиз одимини давом эттираётган ушбу чармқўлқоп устаси билан Боб Арум ташкилоти ҳамкорликни тўхтатганлигининг тўлиқ тафсилоти маълум эмас. Шуниси аниқки, Рамирес энди эркин агент ҳисобланади.\nГилберто Рамирес профессионал боксда шу вақтга қадар, 40 та жанг ўтказиб, уларнинг барчасида ғалаба қозонган. Уларнинг 26 тасида рақибларини муддатидан аввал мағлубиятга учрата олган. Боксчи ўтган йили ўзига тегишли бўлган супер ўрта вазндаги WBO чемпионлик камарини вакант қилиб, ярим оғир вазнга ўтганди. Ҳозирда Рамирес ушбу вазн тоифасида ҳам WBО рейтингида биринчи ўринда бормоқда.\nБиз учун аҳамиятли жиҳати, Гилберто Рамирес ҳамюртимиз Бектемир Мелиқўзиев билан спарринг жангларида иштирок этганди.\nБектемир Мелиқўзиев рингга кўтарилиши керак бўлган жанг кечаси қолдирилди


27 ноябрь, 2020, 19:31\nТеглар:Диего Марадона | Барселона | Наполи | Аргентина\nДиего Марадонанинг фаолиятига назар!\nДиего Марадонани доим Пеле билан таққослашган. Аслида, уларни солиштириб бўлмайди. Иккаласи ҳам ажойиб футболчи бўлган. Пеле 17 ёшидаёқ ўз истеъдодини намойиш эта олган, ҳақиқий жентельмен эди. Марадонани жанжалкашлиги ва қўл билан гол уришда айблашарди, аммо у шоумен эди. Диегони 17 ёшида жаҳон чемпионатига олишмаган. Ўшанда, Аргентина ўз майдонида бўлиб ўтган мундиалда чемпион бўлганди.\nЭнди 42 йил ўтгач, бутун дунё уни яхши билади. 1978 йилда терма жамоа билан зафар қучган Даниэль Пассарелла ва Марио Кемпес ҳақида мамлакатдан ташқаридагилар ва футбол тарихини унчалик билмайдиганлар ҳамон Wikipedia рукнига мурожаат қилади. Одамлар ўша чемпионатда муваффақият қозонганларни эслашмайди-ю, аммо Марадона бормаганлигини ёдда сақлашади. "1978 йилда Марадонани олмаган Аргентина жаҳон чемпионатига мезбонлик қилди," - ёзувлари футбол тарихига муҳрланиб қолган.\n80-йилларнинг ўрталарида Марадона "Наполи" аъзосига айланди ва неаполликлар аргентиналик футболчи билан иккита скудеттони қўлга киритди. Италиянинг ушбу шаҳари Диего учун идеалдек эди. Чунки, бу ерда ҳар хил безориликларга бой ҳудуд ҳисобланади.\nУ 1986 йилда терма жамоанинг жаҳон чемпиони бўлишида муҳим аҳамият касб этди. Аргентина Марадонасиз анча кучсиз ва ҳимояга таяниб ўйнайдиган жамоа бўлиши мумкин эди, аммо Диего бу жамоадан "эртак" яратди. Ўша даврда футбол оламида инглизлардан баланд овоз кўтарадиган, тажовузкорроқ ва босим ўтказишда устунроқ жамоанинг ўзи йўқ эди. Марадона айнан, шу инжиқ Англия термаси дарвозасини икки марта ишғол этди ва ушбу голларнинг бирини қўли билан киритди. Учрашув якунига етгач, "Ацтека" стадионининг марказига қуёш нури тушиб турарди ва шунда шарҳловчи ўзига хос ибора келтирган: "Аренада иккита қуёш нури акс этмоқда. Бири майдон марказидаги ёруғлик, иккинчиси Марадона!"\n1994 йилда Диего ЖЧдан четлаштирилди. Бунга сабаб сифатида уни допинг қабул қилганлиги кўрсатилди. Аммо аргентиналик футболчининг ўзи ҳеч қандай дори воситасини қабул қилмагани ва бу бразилияликларнинг ишлатган ҳийласи эканини таъкидлади. Допинг унинг танасига қандай кириб қолганлигини ҳеч кимга тушунтиришни ҳам истамади. У шунчаки майдонга тушиб, шоу намойиш этишни хоҳларди.\nМарадона футболни танлагани, бу спорт оламининг катта муваффақияти, десак ҳам бўлади. Аммо у футболдан кетганидан кейин ҳам шоу кўрсатишдан тўхтаб қолмади.\nКустурица фильмида ўзига-ўзи қўшиқ куйлаб, ушбу кинони шоуга айлантирди, 2010 йилги ЖЧда мураббийлик қилди ва муваффақиятсизликка учраганига қарамай, диққат марказида бўлди. "Мен футболчиларга юрагимни очдим ва биз биргаликда йиғладик". У Аргентина ва Хорватия ўртасида кечган дастлабки беллашувдан бошлаб, шоу кўрсатди. Бутун дунёга майдондаги футболчилардан кўра, Марадона қизиқроқ бўлиб турганди.\nЭҳтимол, уни Ману Чао ҳаммадан кўпроқ тушунгандир. "Агар мен Марадонанинг ўрнида бўлганимда, у каби яшаган бўлардим, чунки ҳаёт - кечаю-кундуз "лоторея," - деган Ману Чао.\nМарадона умр худди "лоторея"га ўхшашини биларди. Диего ўйнади ва деярли ҳар доим ғалабага эришди. Буюк футболчи ва афсуски, бошқа урмайдиган буюк юрак!\n“Барса” қадрламаган футболчини Италияда интизорлик билан кутишяпти\n"Барселона" футболчиси А Серия гранди сафига йўл олиши мумкин


- июнь. 15, 2016\nШайхи фоний саналувчи эркак ва аёллар рўза тутмасдан ҳар бир кун учун бир мискин таоми миқдорида фидя тўлайдилар. «Шайхи фоний» деб кундан-кунга жисмонан заифлашиб бораётган кексаларга айтилади. Фидяни рамазон ойининг бошида ёки охирида бериш мумкин.\n«Оламгирия», «Ҳидоя», «ал-Баҳр»\nКасаллик ёки сафар туфайли рўза тутмай юрган киши соғаймай ёки уйга қайтмай туриб вафот этиб қолса, зиммасидан қазо соқит бўлади. Лекин шунда ҳам ўлими олдидан меросхўрларига фидя беришни васият қилган бўлса, уни ижро этиш жоиз. Қолдирган меросининг учдан бири ҳисобидан фидя ажратилади. Аммо касал соғайгандан кейин ёки мусофир уйига қайтгандан кейин қазо қилган рўза кунлари миқдорича яшаса, қазоларини ўзи тутади. Агар тутмасдан ўша миқдордаги кунларни ўтказиб юборгандан кейин ўлим тўшагида ётиб қолса, фидя беришни меросхўрларига васият қилиб қўйиши вожибдир. Фидя ҳар бир кун учун 2 кг буғдой ёки 4 кг арпа ёки уларнинг қиймати миқдоридаги пул маблағи. Агар васият қилмаган бўлса-ю, варасалар ўзларича фидя берсалар ҳам жоиз. Аммо вожиб эмас. Фидя ўрнига бошқаларнинг рўза тутиб бериши жоиз эмас.\n«Оламгирия», «Бадое», «Ҳидоя», «Қозихон»\nҚазо рўза тутишнинг ниятини тонг отгандан кейин қилса, дуруст эмас. Лекин нафл рўза деб ният қилса, имом Насафий (р.ҳ.) сўзларига кўра, жоиз. Агар шундай ният қилгандан кейин рўзасини очиб юборса, қазосини тутиб бериши вожибдир.\nҚасддан рўза тутмаган куни ногоҳ хизмат сафарига чиқиб кетган бўлса, каффорат зиммасидан соқит бўлмайди. Зеро, сафар кейин маълум бўлди.\nБемор киши ҳалок бўлишидан ёки касали кучайиб кетишидан қўрқса, рўза тутмаслиги мумкин. Кейин қазосини тутиб беради. Ҳатто соғлом ҳолатдаги одам ҳам агар рўза тутса, касал бўлиб қолишини билса, тутмаслиги жоиз.\n«Оламгирия», «Муҳит», «Мухтасар», «Табйин»\nАгар рўза тутса, очлик ва ташналикдан ҳалок бўлиши ёки ақлдан озишининг хавфи бўлса, шунингдек, ҳавонинг юқори ҳароратида қурилиш ишларида ишлашликка подшоҳлик томонидан буюрилган бўлса ва бундай шароитда рўза тутиш ҳалокатга ёки ақлдан озишликка олиб келиши мумкин бўлса, буларнинг ҳар бири рўза тутмасликка узр бўлади. Кейин каффоратсиз қазосини тутиб берилаверади.\nRead 20782 times\nMore in this category: « Аёллар учун рамазонга оид савол-жавоблар\tАёллар рўзаси »


9та ҳийла самолётда ухлашга ёрдам беради | LifeHaq.uz\nСамолётда уйқуга кета оладиган одамларни ҳақиқий бахтлилар қаторига қўшиш мумкин. Аксариятимиз учун нотанишлар орасида ноқулай ҳолатда ўтириб, ҳаттоки пинакка кетиш ҳам жуда қийин масала.\nБиз тажрибали саёҳатчиларнинг маслаҳатларини ўрганиб чиқиб, парвоз вақтида дам олиш ва ерга тетик ҳолатда тушиш ҳақида сўзлаб беришга қарор қилдик.\nТун – парвоз учун энг яхши вақт\nСизнинг одатий уйқу вақтингизга мос келадиган парвоз вақтини танлашингиз керак. Бортда тезроқ уйқуга кетиш учун рейс арафасидаги тунда одатдагидан 2-3 соатга эртароқ туринг.\nСешанба ва чоршанба – энг яхши кунлар\nСамолётда одамлар камроқ ва бўш ўринлар кўпроқ бўлиши истасангиз, оммабоп бўлмаган кунларни танланг. Одатда булар – сешанба ва чоршанба. Жума ва ҳар қандай байрамолди кунлари парвозларда одам кўп бўлади.\nДераза олди – энг яхши жой\nРўйхатдан ўтиш чоғида имкон қадар дераза ёнидан жой олишга ҳаракат қилинг. Шунда бошингизни деворга суяшингиз мумкин бўлади, қўшнингиз эса ҳожатга чиқишда сизни безовта қилмайди.\nТўсиқ ёнидаги жойларни олманг. Бу ерда оёқлар учун катта жой бўлади, аммо кўпинча бундай ўринлар гўдаги бор оилалар учун ажратилади. Ҳожатхоналар ёнидаги жойлар ҳам тўғри келмайди.\nЎриндиқ қиялиги – максимал даражада\nЯхши дам олишни истайсизми? Ўриндиқ суянчиғини максимал даражада қиялатинг, фақат орқангиздаги одамдан рухсат сўранг. Ўриндиқда 90° бурчак остида кўп соат давомида ўтириш белда оғриқларни пайдо қилиши мумкин. Столга ёки олдиндаги ўриндиқ суянчиғига бошни қўйиб ётиш бўйин ва умуртқа учун зарарли.\nКийим – иссиқ ва қулай\nБортда мириқиб ухлашнинг гарови – ҳаракатларни чекламайдиган, эркин кийимдир. Агар авиакомпания адёл бермаса, ўзингиз билан куртка ва иссиқ пайпоқ олинг. Парвоз вақтида самолётда салқин ҳаво бўлади. Айнан шу нарса кўпинча ухлашга ҳалақит қилади.\nХавфсизлик камари – кийим устидан\nКийим ёки адёл устидан тақилган хавфсизлик камари уйқуни қулай қилиши даргумон. Лекин ухлашнинг уддасидан чиқа олсангизу, бу вақтда самолёт турбулентлик зонасига тушиб қолса, стюардессанинг сизни уйғотишига сабаб бўлмайди.\nУйқу учун акссесуарлар\nСамолётдаги ёруғлик ва шовқин ухлашга кўпроқ ҳалақит қилади. Бунда уйқу учун акссесуарлар – кўзлар учун ниқоб ва қулоқ тиқинлари ёки шовқинни бостирадиган қулоқчинлардан фойдаланинг.\nБош ва бўйинни қулай жойлаштириш учун йўлга махсус ёстиқ олинг. Агар у бўлмаса, букланган шарф ёки свитердан фойдаланиш мумкин.\nГаджетларни четга олиб қўйинг\nТелефон, планшет ёки ноутбукда фильмлар томоша қилманг. Гаджетларнинг экранидан тушадиган ёруғлик мияни ухлатмайди. Бунинг ўрнига оддий китоб ўқинг. Асосийси, у зерикарли ва уйқуни келтирадиган бўлсин. Шунингдек, плеерга ёзиб олинган тинчлантирувчи товушларни (қушлар сайраши ёки ёмғир овози) тинглаш мумкин.\nИчимликлар ва егулик\nСамолётда ухлашни истасангиз ортиқча овқат еманг. Егулик енглик ва фойдали бўлиши керак. Ичимликлардан чой (ўтлардан бўлгани маъқул) ёки оддий сувни танланг. Бортда қаҳва ёки алкоголни яхшиси унутинг. Алкоголь тинчлантирувчи хусусиятига қарамай, уйқу сифатини анча пасайтиради.\n09/03/2021 10:55:06 31 0 Манба: adme.ru


ЖАМОАТЧИЛИК НАЗОРАТИ МАМЛАКАТДА ДЕМОКРАТИК ТАМОЙИЛЛАРНИНГ МУСТАҲКАМЛАНИШИГА ХИЗМАТ ҚИЛАДИ\nNomzodlarning saylovoldi dasturi\nНархларни шакллантириш устидан давлат ва жамоатчиликнинг қатъий назоратини ўрнатиш лозим\nКучли фуқаролик жамиятининг ўзига хос хусусиятларидан бири бу барча соҳаларда жамоатчилик назоратининг ўрнатилганидир. Бу мамлакатда демократик тамойилларнинг мустаҳкамланишига хизмат қилади. Негаки, одамлар жамоатчиликка бирлашиб, олиб борилаётган ислоҳотларга ўз таъсирини кўрсатар экан, демократия ҳам шу аснода мустаҳкамлана боради. Жамоатчилик назоратининг аҳамияти ривожланаётган мамлакатлар ҳаётида муҳим ўрин тутади. Шу каби давлатимизда ҳам йилдан-йилга жамоатчилик назорати шаклланиб, ўзининг янги босқичларига кўтариляпти. Бунга кўплаб мисолларни келтиришимиз мумкин. Масалан, бирон давлат идораси, ё хизматчисининг ўз ишини масъулият билан бажармагани устидан фуқаролар жамоатчилик нормалари асосида назорат ўрнатиб, ижобий натижаларга эришилаётганига кўп гувоҳ бўляпмиз.\nШулар қаторида нархларнинг сунъий оширилиши юзасидан ҳам жамоатчилик назорати шаклланган. Лекин кўпчилик одамлар бу каби ҳолатларга бепарво муносабатда бўлади.\nФаол бўлиб жамоатчилик назоратини ўрнатганларга эса баъзи ҳолларда масъуллар томонидан тазйиқлар ўтказилиши ҳолатлари ҳам учрайди. Бундай ҳолатлар юзага келмаслиги учун давлатнинг ўзи нархларни шакллантириш устидан дастлабки назоратни ўрнатиши лозим. Ундан кейин жамоатчилик назорати тўғрисидаги қонун ҳужжатлари асосида жамоатчилик ҳам ўз назоратини ўрнатиб боради.\nЮқорида қайд этиб ўтганимиз бундай ҳолатларга бепарво одамларни ҳам жамоатчилик назорати доирасига тортиб, уларнинг бу борадаги фикрларини инобатга олиш тизимини йўлга қўйиш зарур. Энди савол туғилади: бу каби ҳолатларга лоқайд одамларни қандай қилиб жамоатчилик назоратига қизиқтирса, бирлаштирса бўлади?! Албатта, бунда оммавий ахборот воситалари орқали қилинадиган тарғибот-ташвиқот ишларининг ўрни катта. Шунингдек, маҳаллалар тизимида ҳам жамоатчилик назоратини шакллантириш юзасидан тарғибот-тушунтириш ишларини олиб боришни йўлга қўйиш шарт.\nНархларнинг шакллантирилиши устидан давлат ва жамоатчиликнинг назоратини ўрнатиш орқали нималарга эришиш мумкин?\nБундан биринчидан, одамларнинг сунъий оширилган нархларда товар ва хизматларни харид қилишининг олди олинади. Бу орқали фуқароларнинг иқтисодий ҳолатига салбий таъсир етмайди. Иккинчидан, нархларнинг тез-тез сунъий ошиб бориши мамлакатнинг иқтисодий сиёсатига ҳам жиддий хавф туғдиради. Бу эса инфляциянинг кучайишига, мамлакат иқтисодиётининг турғунлашувига сабаб бўлади. Агар нархлар шаклланиши устидан давлат ва жамоатчилик қатъий назорат ўрнатса, бу давлат учун ҳам, фуқаролар учун ҳам иқтисодий наф келтиради.\nШуни ҳам алоҳида қайд этиш лозимки, ўтган йили пандемия авжига чиққан пайтда бир қанча жамоат ташкилотлари ички бозорларда сотилаётган маҳсулот ва кўрсатилаётган хизматлар нархларининг асоссиз равишда ошиб кетишининг олдини олиш учун жойларда “Жамоатчилик назорати” ишчи гуруҳларини ташкил этди. Унга кўплаб тажрибали мутахассислар жалб қилиниб, бозор ва савдо шохобчаларидаги нарх-навога оид кунлик маълумотлар умумлаштирилган ҳолда, ваколатли масъул давлат органларига тақдим этиб турилди ва бу фаолият давом этмоқда.\nЭътиборли жиҳати, айни шу жамоатчилик назорати сабаб тиббий ниқоб, антисептик воситалар, вилоятлараро қатновчи таксиларнинг асоссиз оширилган нархлари тартибга солинишига эришилди. Шунингдек, жамоатчилик назорати таҳлилларига асосан, ҳукуматга фуқароларнинг ўткир эҳтиёжи мавжуд бўлган маҳсулот ва хизматлар юзасидан ахборот киритиб борилмоқда.\nЭришилган ва эришилаётган натижалар оз эмас, шу сабабли нархларнинг шакллантирилиши устидан қатъий жамоатчилик назоратини ўрнатиш жуда катта аҳамият касб этади.\nАҳолини ҳар йили бепул тиббий кўрикдан ўтказишни ташкил этиш зарур\nБунга биринчи омил энг юксак қадрият бўлмиш инсонларнинг саломатлигини яхшилаш зарурати бўлса, кейингиси жамиятдаги тиббий маданиятни юксалтиришдир. Тиббий маданиятни юксалтиришга ҳам соғлиқни сақлаш тизимидаги ташкилот ва муассасалар масъул ҳисобланади.\nРивожланган давлатларда инсон саломатлигига биринчи даражали масала сифатида эътибор берилади. Негаки, ҳар қандай мамлакатнинг энг катта бойлиги унинг халқидир. Қаердаки одамлар соғлом бўлса, улар турли соҳалар ривожига ҳисса қўшади ва бу мамлакат учун улкан фойда сифатида баҳоланади. Шу сабабли, давлатимизда одамларнинг соғлиқ-саломатлигини авайлаш мақсадида аҳолини ҳар йили бепул тиббий кўрикдан ўтказишни ташкил этиш лозим.\nБу орқали инсонлар касаллигини ўз вақтида аниқлаб, улар ҳаётини сақлаб қолиш мумкин. Ваҳоланки, мутахассислар фикрига кўра, ўз вақтида аниқланган ҳар қандай касалликни даволаш мумкин. Агар ўша касалликлар вақтида аниқланса, бемор учун ҳам маънавий, ҳам моддий жиҳатдан фойдали бўлади.\nОдамларда тиббий маданият етишмас экан, уларнинг ўзи бориб шифокорга кўринишни истамас экан, ҳарйили ўтказиладиган бепул тиббий кўрикни кечиктирмасдан бошлаш зарур. Бу ишни асосан оилавий поликлиникалар фаолиятидан фойдаланган ҳолда, шунингдек, узоқ ҳудудлардаги аҳоли пунктларига кўчма тиббий кўрик гуруҳларини юбориш орқали амалга ошириш мумкин. Шу ўринда айтиб ўтиш керакки, оилавий поликлиникаларнинг бирламчи вазифаси касаллик профилактикаси ҳамда аниқланган касалликни даволаш, касаллик асоратининг олдини олиш ҳисобланади.\nФуқароларимизда ўз соғлиғига масъулият ҳиссини кучайтириш учун тиббий маданиятни тарғиб қилишнинг самарали усулларини ишлаб чиқиб, амалиётга татбиқ этиш лозим. Бу ҳам юқорида қайд этганимиздек, соғлиқни сақлаш тизимининг вазифалари сирасига киради.\nТарғиботда, аввало, оммавий ахборот воситаларини, чунончи, аҳолининг кўплаб қисми фойдаланадиган телевидение ва радиони жалб этиш яхши натижа беради.\nФикр билдираётганимиз мавзуга оид яна шуни ҳам қўшимча сифатида айтиб ўтишимиз керакки, айни кунларда коронавирусга қарши вакцинация олиб борилмоқда. Бу ҳам тиббий профилактиканинг бир туридир. Мутахассислар фикрича, эмланган инсон умуман касалликка чалинмайди ёки юқтирган тақдирда ҳам енгил шаклда ўтказади. Бу, албатта, аҳоли саломатлигини сақлашда муҳим омил ҳисобланади.\nХулоса ўрнида шуни таъкидлашимиз мумкин, аҳолини ҳар йили бепул тиббий кўрикдан ўтказишни ташкил этиш бевосита мамлакат тараққиётига хизмат қилади.\nЧет элда меҳнат қилаётган фуқароларимизнинг манфаатлари йўлида\nЧет элда меҳнат қилаётган фуқароларимизнинг манфаатлари ва ҳуқуқларини ҳимоя қилиш мақсадида ташқи меҳнат миграцияси соҳасида халқаро ҳамкорликни янада ривожлантириш лозим. Шу асосда тартибга солинган, хавфсиз, бошқариладиган меҳнат миграцияси сиёсатини амалга ошириш тарафдоримиз.\nРивожланиш босқичида бўлган кўпгина давлатлар аҳолисининг сезиларли қисмини меҳнат мигрантлари ташкил этади. Шу каби мамлакатимиздаги ишга эҳтиёжи бор аҳолининг маълум қисми хорижий давлатларда меҳнат қилмоқда.\nАйни даврда мамлакат ичида ишчиларга етарли иш ўринлари яратиб беришга имкон мавжуд эканини ҳисобга олган ҳолда, хорижда меҳнат қилаётган ишчиларимизнинг ҳақ-ҳуқуқлари ва манфаатларини ҳимоя қилиш давлат сиёсатининг устувор вазифаларидан бири бўлиб қолмоқда.\nБарчамизга маълумки, сўнгги йилларда меҳнат мигрантларининг юридик ҳимоясини таъминлаш мақсадида Ўзбекистон хорижий давлатлар билан меҳнат фаолияти ва меҳнат мигрантларининг ижтимоий ва меҳнат ҳуқуқларини ҳимоя қилиш тўғрисидаги қатор ўзаро фойдали битим ва келишувлар имзоланган. Ҳукумат томонидан бу борада бир неча ишлар амалга оширилди ва оширилмоқда. Лекин бу борадаги ишларни янада кучайтириш лозим. Негаки, тез-тез оммавий ахборот воситалари ёки ижтимоий тармоқларда хорижда меҳнат қилаётган ишчиларимизнинг ҳуқуқи бузилаётганига гувоҳ бўляпмиз.\nХўш, хорижда меҳнат қилиши даврида зўравонлик, мажбурий меҳнат ва камситишдан жабрланган, ҳуқуқлари бузилган, оғир молиявий аҳволга тушган, меҳнат миграцияси даврида жароҳатланган фуқароларга қандай ёрдам бериш мумкин? Албатта, бу — жиддий ўйлаш керак бўлган масала.\nШуни ҳам айтиб ўтиш керакки, мамлакатимизда юқоридаги ҳолатларга дуч келган меҳнат мигрантларига кўмак беришга масъул Ўзбекистон Республикаси Бандлик ва меҳнат муносабатлари вазирлиги ҳузуридаги Хорижда меҳнат фаолиятини амалга ошираётган фуқароларни қўллаб-қувватлаш ҳамда уларнинг ҳуқуқ ва манфаатларини ҳимоя қилиш жамғармаси ҳамда Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ҳуқуқларини ҳимоя қилиш ва халқаро иқтисодий ҳамкорлик масалалари департаменти мавжуд. Бу ташкилотлар айни соҳадаги фаолиятларини танқидий кўриб чиқишлари лозим.\nЧет элда меҳнат қилаётган мигрантларимизнинг ҳуқуқ ва манфаатларини ҳимоя қилиш бўйича қуйидагиларни амалга ошириш мақсадга мувофиқ деб биламиз.\nБиринчидан, Бандлик ва меҳнат муносабатлари вазирлиги ҳузуридаги Хорижда меҳнат фаолиятини амалга ошираётган фуқароларни қўллаб-қувватлаш ҳамда уларнинг ҳуқуқ ва манфаатларини ҳимоя қилиш жамғармаси ҳамда Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ҳуқуқларини ҳимоя қилиш ва халқаро иқтисодий ҳамкорлик масалалари департаментининг олдига қўйилган вазифаларни бажариши устидан давлатнинг ва жамоатчиликнинг қатъий назоратини ўрнатиш. Уларнинг амалга оширган ишлари юзасидан ҳар ой оммавий ахборот воситалари вакилларига маълумот беришини ташкил этиш.\nИккинчидан, мамлакатимизнинг хориждаги, айнан ўзбек меҳнат мигрантлари кўп борадиган давлатлардаги элчихоналари, консулликлари, ваколатхоналари қошида меҳнат мигрантлари ҳуқуқ-манфаатини ҳимоя қиладиган, уларга зарур ҳолатларда керакли моддий-маънавий кўмак берадиган марказлар очиш лозим. Шунингдек, элчихоналар қошида айнан меҳнат мигрантлари масалалари билан шуғулланадиган марказларнинг ташкил этилиши ижобий самара беради.\nУчинчидан, чет элда меҳнат қилаётган мигрантларни қўллаб-қувватлаш, уларнинг ҳуқуқ-манфаатларини ҳимоя қилишга қаратилган концепция ишлаб чиқилиши зарур. Концепция ўз доирасида дунёнинг ҳар бир бурчагида меҳнат қилаётган мамлакатимиз фуқароларининг ҳақ-ҳуқуқларини таъминлашни ўз ичига олиши керак. Шунингдек, концепцияга миграция масалаларига масъул ташкилот ва идора вакилларининг ҳар чоракда хориждаги ўзбек мигрантлари билан учрашувини ўтказиш режаси ҳам киритилиши лозим.\nШунингдек, чет элда меҳнат қилаётган фуқароларимизнинг манфаатлари ва ҳуқуқларини ҳимоя қилиш мақсадида ташқи меҳнат миграцияси соҳасида халқаро ҳамкорликни янада ривожлантириш лозим. Шу асосда тартибга солинган, хавфсиз, бошқариладиган меҳнат миграцияси сиёсатини амалга ошириш тарафдоримиз.\nЎйлаймизки, юқорида қайд этиб ўтган вазифаларни амалга ошириш чет элда меҳнат қилаётган ишчиларимиз ҳолатини ижобий томонга ўзгартиради.\nИжтимоий тенгсизликнинг барча кўринишларига барҳам берилиши керак\nИжтимоий нотенглик асосан иқтисодий нотенгликдан келиб чиқиши ҳақида фикр билдирган эдик. Шунга мисол тариқасида ҳарбийлар, божхоначилар ва бошқа қатор соҳа вакилларининг фарзандлари учун ОТМга киришда берилаётган грантлар квотасини ҳам санаб ўтиш жоиз. Савол туғилади: отаси ё онаси сабаб грант асосида бирон моддий қийинчиликка дуч келмай ўқиётган талабалар ўқув жараёнига ҳам панжа ортидан қарамайдими?\nЖамият фаровонлигининг асосий тамойилларидан бири мамлакатда ижтимоий тенглик яратилганидир. Конституциямизнинг 18-моддасида Ўзбекистон Республикасида барча фуқаролар бир хил ҳуқуқ ва эркинликларга эга экани, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъи назар, қонун олдида тенглиги белгилаб қўйилган.\nМисол учун, олий таълимга киришда айрим тоифаларга берилаётган имтиёзлар, солиқ ва бошқа ижтимоий имтиёзлар жамиятда нотенгликни шакллантиради. Шунингдек, яна бир муҳим жиҳатга эътибор қаратиш лозим. Ижтимоий нотенглик асосан иқтисодий нотенгликдан келиб чиқади. Иқтисодий нотенгликнинг асослари, биринчидан, айрим турдаги тадбиркорларга бериладиган имтиёзлардан пайдо бўлса, иккинчидан, иқтисодий соҳадаги мавжуд монополиялар бунга замин ҳозирлайди.\nБиринчи ҳолатда айрим тадбиркорларгагина солиқ имтиёзи ва бошқа имтиёзлар берилиши бошқа тадбиркорларнинг манфаатига зарар етказади. Шундан кейин имтиёз берилмаган тадбиркорлар ўз фаолиятини тамомлаши ва бу орқали уларнинг мамлакат тараққиётига қўшаётган ҳиссасига нуқта қўйилиши мумкин.\nИккинчи ҳолатда эса мавжуд монопол компанияларнинг айрим турдаги тадбиркорлар билангина ҳамкорликда фаолият юритиши назарда тутилган. Бу ҳам ўзига хос нотенглик бўлиб, бундай монополларнинг фаолияти жиддий назорат қилиниши лозим.\nМутахассислар фикрича, аҳоли даромадларининг таққосидан нотенглик бор ёки йўқлиги маълум бўлади. Нотенглик мавжуд жамиятларда даромадлар ўртасидаги тафовут сезиларли даражада катта рақамни ташкил этади. Сиртдан қараганда, барчага тенг имкониятлар яратилгандек туюлади, аслида эса қандайдир маълум ва номаълум имтиёзларнинг катта мулк эгалари ёки амалдорларга берилгани аниқланади. Адолатли демократик жамиятда барча учун баравар шароитлар яратилади, агар кичик мулк эгалари ёки аҳолининг кам таъминланган қатлами вакилларида қандайдир етишмовчилик бўлса, махсус дастурлар асосида уларга кўмак берилади. Шуни англаш керакки, кўмак ва имтиёз бериш бошқа-бошқа нарсалардир.\nҲар томонлама тараққий этган Дания, Швейцария, Германия, Финляндия, Нидерландия, Япония каби мамлакатлар тажрибасига қарайдиган бўлсак, уларда ҳеч қайси қатламга алоҳида имтиёзлар берилмаган. Барчага бирдек шароит яратилган. Ҳар ким ўз ҳаракатига яраша ҳаёт даражасига эга бўлади.\nИжтимоий нотенглик асосан иқтисодий нотенгликдан келиб чиқиши ҳақида фикр билдирган эдик. Шунга мисол тариқасида ҳарбийлар, божхоначилар ва бошқа қатор соҳа вакилларининг фарзандлари учун ОТМга киришда берилаётган грантлар квотасини ҳам санаб ўтиш жоиз. Савол туғилади: отаси ё онаси сабаб грант асосида бирон моддий қийинчиликка дуч келмай ўқиётган талабалар ўқув жараёнига ҳам панжа ортидан қарамайдими? Билими қанчалар юқори бўлишига қарамай, контрактда ўқиётган талабаларнинг “имтиёзли”лар сабаб кўнгли ўксимаяптими?\nБир сўз билан айтганда, биз юқорида мулоҳаза юритган барча масалаларга ечим топиш, уларни ҳаққоний ҳал қилиш Халқ демократик партиясидан Президентликка номзод Мақсуда Ворисованинг сайловолди дастуридан ўрин олган ва уларни ҳал қилиш бош мақсадимиз сифатида белгиланган.\nХалқ демократик партияси матбуот хизмати тайёрлади.


Корхона мушкул аҳволда қолди: буюртмачи бажариб бўлинган ишни қабул қилишдан воз кечди, унинг билдиришича, биз бажарган ишларни унинг буюртмачиси қабул қилмаган эмиш. Бу ишлар эса биз ҳисобот бериб бўлган ва ягона солиқ тўловини тўлаган ҳажмларга киритилган эди. Шу муносабат билан бизда бир нечта савол туғилади.\nДаромад қандай бўлади? Ушбу ишлар учун иш ҳақини тўлиқ тўлаб бўлган эдик, энди нима қиламиз? Ходимлардан пулни қайтариб беришларини илтимос қиламизми? Буларнинг ҳаммаси бухгалтерия ҳисобида қандай ҳисобга олиниши керак?\n– Даромад-тушум бўйича сиз Солиқ кодексининг 131 ва 357-моддаларига амал қилишингиз керак. Товарларни (ишларни, хизматларни) реализация қилишдан олинадиган даромадга қуйидаги ҳолларда тузатиш киритилади:\nбитим шартлари ўзгарганда;\nбаҳолар ўзгарганда, сотиб олувчи сийловдан (чегирмадан) фойдаланганда;\nбажарилган ишлар, кўрсатилган хизматлардан воз кечилганда.\nРеализация қилишдан олинадиган даромадга тузатишни киритиш бир йиллик муддат ичида, кафолат муддати белгиланган товарлар (ишлар, хизматлар) бўйича эса, кафолат муддати доирасида амалга оширилади.\nБир йиллик ёки кафолат муддати ишлар бажарилган ва даромад эътироф этилган санадан (ҳисобварақ-фактура, бажарилган ишлар далолатномаси ва бошқа бирламчи ҳужжатларда кўрсатилган санадан) бошлаб ҳисобланади.\nТузатиш бажарилган ишлардан воз кечилган ҳоллар юз берган солиқ даврида амалга оширилади.\nЯгона солиқ тўлови бўйича солиқ даври бўлиб календарь йил ҳисобланади. Тегишинча, агар ишлар, масалан, 2012 йилда бажарилган, улардан 2013 йилда воз кечилган бўлса, солиқ тўловчи 2013 йилги тушумга тузатиш киритиши керак.\nБунда тушумингизга камайтириш тарафига тузатиш киритаётганда собиқ буюртмачингиз тасдиқлаши керак бўлган қўшимча ҳисобварақ-фактурани расмийлаштириш лозимлигини унутманг.\nҚўшимча ҳисобварақ-фактурада қуйидаги маълумотларни кўрсатиш керак:\n2) ҳисобварақ-фактурани тўлдиришда зарур бўлган, СК 222-моддасининг биринчи қисмида назарда тутилган реквизитлар;\n3) тузатиш киритилаётган ҳисобварақ-фактуранинг рақами ва санаси;\n4) қўшилган қиймат солиғини ҳисобга олмаган ҳолда солиқ солинадиган базага тузатиш киритиш миқдори (манфий ёки мусбат);\n5) қўшилган қиймат солиғи суммасига тузатиш киритиш миқдори (манфий ёки мусбат).\nҲақиқатда бажарилган ишлар учун тўланган иш ҳақига келсак. Ходимлардан иш ҳақини қайтариб беришларини сўрашга сиз ҳақли эмассиз, чунки ходимлар ўз ишини бажарганлар, ишни масъул шахслар қабул қилиб олган, уларга корхонангизда қабул қилинган меҳнат ҳақи шартларига мувофиқ иш ҳақи ҳисоблаб ёзилган ва тўланган. Меҳнат кодексининг 154-моддасига биноан ходимга, корхонанинг молиявий аҳволидан қатъи назар, унинг меҳнатига ҳақ тўлаш кафолатланган.\nБухгалтерия ҳисобида акс эттириш.\nБуюртмачи қабул қилиб олишдан воз кечган бажарилган ишлар қийматининг ҳисобини қўшимча равишда киритилган 9041-«Ишларни қайтариш» ҳисобварағида юритиш мумкин. 21-сон БҲМСга1 кўра бундай ҳисобварақ асосий (операцион) фаолиятдан даромадларни ҳисобга олиш ҳисобварақлари гуруҳига контрпассив ҳисобварақ ҳисобланади. Унинг дебет обороти товарларни реализация қилишдан даромадни камайтиради.\nБажарилган ишларни реализация қилиш ва қайтаришни корхонангиз (ЯСТ тўловчиси) қуйидаги ёзувлар билан акс эттириши мумкин:\nОлдиндан ҳақ тўлаш акс эттирилган\nБажарилган ишларнинг ҳақиқатдаги таннархини ҳисобдан чиқариш акс эттирилган\nИшларни реализация қилишдан даромад акс эттирилган\nБўнакни ҳисобга киритиш акс эттирилган\nИшлардан воз кечиш акс эттирилган\nИшларнинг таннархи акс эттирилган\n9040-ҳисобварақни ёпиш акс эттирилган


Қувасой шаҳрининг Дўстлик маҳалласида сўнгги уч кунда уч хонадондаги 22та қўйни чиябўрилар бўғизлаб кетди.\nОзодлик манбаси берган бу хабарни тасдиқлаган Қувасой шаҳар ҳокимлигининг ўзини таништирмаган мулозимига кўра, чиябўрилар аҳоли чорвасига тунда ҳужум қилган:\n“Дўстлик маҳалласидаги бир одамнинг қўрасидаги 20 мартга ўтар кечаси 18та қўй томоғидан тишланиб, бўғизланган. Эртаси куни яна бир хонадондан учта қўй ва яна биридан битта қўй бўғизлаб кетилган”, деди мулозим.\nУнинг айтишича, бу воқеадан сўнг ҳокимлик зудлик билан чиябўриларга қарши курашишга оид тадбир белгилаган:\n“Бундай воқеа Қувасойда биринчи марта содир бўляпти. Илгари ҳам шоқоллар ҳар замон маҳаллаларга бир оралаб қўйганини, товуқ ва жўжаларни олиб кетганини одамлар айтишади. Лекин 18 қўйни бирданига бўғизлаши биринчи бор содир бўлмоқда. Шунинг учун ҳам шошилинч чора-тадбирлар белгиланди. Биринчидан, милицияга тезда овчилар гуруҳини тузиб, шоқолларни отишга топшириқ берилди. Иккинчидан, шаҳар Санитария эпидемиология марказига шоқолларни заҳарлайдиган дори тайёрлаб, улар пайдо бўлиш эҳтимоли бўлган жойларга ташлаб чиқиш топширилди”, деди ҳокимлик мулозими.\nДўстлик маҳалласида истиқомат қилувчи ветеринар шифокорлардан бирининг айтишича, ит овловчи гуруҳлар маҳалладаги дайди итларни ҳам отиб кетяпти:\n“Аввалига бу қўйларни дайди итлар бўғизлаб кетган гаплар ҳам тарқалди. Гўёки битта дайди овчарка ва маҳаллий итни кўришган эмиш. Шунинг учун дайди итларга ҳам ов бошланди. Лекин бу гаплар тасдиқланмади. Чунки ит бирданига бўғиздан олмайди, чиябўри эса тўғри ўлжасининг бўғзидан тишлайди. Бизнинг шаҳарнинг чеккасида катта сой бор. Бу сой боши чакалакзорларга, далаларга тутушган. Биз чиябўриларнинг ўз ҳудудида емиш тополмай, пастга тушиб келганини тахмин қиляпмиз. Одамлар кечаси ёлғиз юргани ҳам қўрқиб қолишди. Болаларники кечаси умуман кўчага чиқармаяпмиз”, деди ветеринар.\nЎзбекистонда чиябўриларнинг аҳоли чорвасига ҳужум қилиш ҳолатлари жуда кам учрайди.\nОвчиларнинг айтишларича, чиябўрилар, асосан, деҳқонларнинг полиз экинларига ва уй паррандаларига ҳужум қилиши кузатилган.\nАҳоли чорвасига, асосан, бўриларнинг ҳужум қилиш ҳолатлари Ўзбекистонда кўп учрайди.\nЖумладан, 2014 йилнинг март ойида Наманган вилоятининг Тўрақўрғон тумани ҳудудидаги қишлоқларда бўрилар галаси аҳоли чорвасига ҳужум қилиб, қўйларини бўғизлаб кетгани хабар қилинган эди. Ўшанда 77та бўри отиб ўлдирилган эди.\nЎша йилнинг ёзида Сурхондарё вилоятидаги Шўрчи туманининг тоғ ён бағридаги қишлоқларда яшовчи аҳолининг чорвасига бўри ҳужум қилган эди. Озодлик манбаларига кўра, Ҳисор қўриқхонасидан тушиб келган бўрилар қўй-қўзиларни бўғизлаган.


Ўзбекистон, Қозоғистон ва Покистон Бош вазири бир-бирини Рамазон ҳайити билан табриклади\n5 Aprel 22:28 Сиёсат\nпикистон Рамазон табриклар ТОКАЕВ ЎЗБЕКИСТОН хон ҚОЗОҒИСТОН\nШавкат Мирзиёев бугун, 5-апрел куни Қосим-Жомарт Токаев ва Имрон Хон билан телефонорқали мулоқот қилди.\nСуҳбат чоғида Ўзбекистон ва Қозоғистон раҳбарлари муборак Рамазон ойи бошланиши билан самимий табриклар йўллаб, қардош халқларга фаровонлик ва фаровонлик тиладилар.\nПрезидентлар ўзаро товар айирбошлаш ҳажмини ошириш, саноат кооперацияси бўйича қўшма лойиҳаларни илгари суриш, маданий-гуманитар дастур доирасида фаол алмашинувларни давом эттириш масалаларини ҳам муҳокама қилдилар.\nБундан ташқари, минтақавий ҳамкорликнинг долзарб жиҳатлари, жумладан, жорий йил сентабр ойида Ўзбекистонда ШҲТ саммитига тайёргарлик кўриш ва уни ўтказиш масалалари юзасидан фикр алмашилди.\nШу билан бирга, Ўзбекистон Президенти Покистон Бош вазири вазифасини бажарувчи Имрон Хон билан табрик йўллади.\nТомонлар минтақавий ҳамкорликнинг барча жиҳатларини ва томонларни қизиқтирган бошқа масалаларни муҳокама қилдилар.\nМулоқот якунида Шавкат Мирзиёев Покистон ҳукумати раҳбари ва халқига бўлажак сиёсий воқеа – мамлакатда парламент сайловини муваффақиятли ўтишини тилади.\n8 йил ўтиб, Сўх эксклавига йул очилди\nСенаторлар 2022-йилги давлат бюджетини тасдиқладилар


“Жонли қалқонлар” Ироқда ракеталарга қарши чиқмоқчилар\nШу кунларда америкалик ва британияликлар учун Бағдод хавфли жойга айланган. Улар Ироққа сафар қилишни етти ухлаб, тушларида ҳам кўришмайди. Бироқ, мухбиримиз Кэтлин Нох билан суҳбатда бўлган чикаголик қурувчи Карл Горжински бир неча кундан сўнг Бағдодга бормоқчи эканини маълум қилган:\n“Мен уйда ўтириб, телевизорда аёллар ва болалар нобуд бўлаётганини томоша қила олмайман. Шунинг учун мен Ироққа бориб, бомбардимонларни кечиктириш ёки бўлмаса, уларнинг олдини олиш учун курашмоқчиман”.\nШундай дер экан, америкалик қурувчи Буш ва Британия ракеталари тинч аҳоли орасида катта талафотларга олиб келишини айтиб, “мен улар орасида бўлмоқчиман, мен ўлишга тайёрман”, дейди.\nАҚШ ҳукумати “урушда одамлардан қалқон сифатида фойдаланиш – жиноят”, деб таъкидлаётган бўлса-да, америкалик, британиялик, германиялик, италиялик фуқаролар билан бир қаторда чехлар, руминлар, турклар ва бошқалар Ироққа бориб, ракеталарга қарши чиқмоқчилар. Торбен Фрэнк – шундайлардан. У бошқараётган гуруҳ аъзолари турли мамлакатлар, аҳолининг турли табақалари вакиллари бўлиб, уларнинг мақсади бир – Ироқда урушнинг олдини олишдир.\n“Орамизда уй бекалари, талабалар, ишсизлар, тинчлик учун курашчилар ва, албатта, уларни Ироққа етказаётган автобус ҳайдовчилари бор. Демография жиҳатидан бу чегарасиз, кенг кўламли ташаббусдир”. Шундай дер экан, Фрэнк Ироққа 18 минг “жонли қалқон” етиб боришига умид қилаётганини айтади.\nУкраинанинг Тараққийпарвар социалистик партияси етакчиси, президентликка номзод бўлган Наталья Витренко одамлар, агар зарурат туғилса, Ироқда “жонли девор” қурадилар, деб таъкидлайди.\nИроқнинг Белорусдаги элчиси кўплаб белорусликлар келаси ҳафтада Ироққа бормоқчи эканларини маълум қилади. Ироқнинг Россиядаги элчисига ҳам Ироққа бориб, ракеталарга қарши қалқон бўлиб турмоқчи бўлган россияликлар мурожаат қилганлар. Россиянинг Биринчи – ОРТ телеканали куни кеча бир россиялик фуқаро билан интервью ўтказди. У одам Ироққа бориб, ўз мамлакатининг иқтисодий манфаатларини ҳимоя қилиш ниятида эканини билдирди. Бир белоруслик эса телевидениега берган интервьюсида ойлик маоши барибир жуда пастлиги сабаб, Ироққа бориб, жанг қилмоқчилигини айтган.\n“Жонли қалқон” ясамоқчи бўлган гуруҳнинг америкалик ва европалик аъзолари улар Ироққа бориб, Саддам Хусайнни эмас, балки оддий халқни ҳимоя қилиш ниятида эканларини айтадилар.\n“Йўқ, мен Саддам Хусайнни мутлақо қўлламайман. Мен ироқлик аёллар ва болаларнинг Буш ва Британия ёмғир қилиб ёғдирмоқчи бўлган бомбаларисиз яшаш ҳуқуқларини ҳимоя қиламан”, - дейди чикаголик Карл Горжински.\n“Жонли қалқонлар” илгари ҳам, масалан Косоводаги урушда қўлланилган. 1999 йилда одамлар Белград шаҳридаги барча кўприкларга чиқиб турганлар ва кўприкларни НАТО бомбаларидан асраб қолганлар. Лекин, улар кўнгиллилар бўлганлар. Саддам Хусайн одамлардан қалқон сифатида фойдаланмоқчи бўлиб, 1990 йилда Форс кўрфази уруши бошланмай туриб, 2 минг хорижликни гаровга олган ва уларни стратегик аҳамиятга эга объектлар атрофида жойлаштирган.\nБугунги кунда эса турли мамлакатлар фуқаролари Ироққа ўзлари бормоқчи ва ракеталарга қарши чиқмоқчилар. Бу АҚШ ва Британияни ҳарбий режа ҳамда тактикани ўзгартиришга мажбур қилиши мумкин. Вашингтон ва Лондон расмийлари “жонли қалқонлар” турган ерларни бомбаламаслик йўлини танлайдиларми, ёки “улар тинч аҳоли эмас, душман тарафдорлари, демак жангчилардир”, деб, уларни ҳам нишонга оладиларми? Бу саволга жавобни ҳозирча ҳеч ким бера олмаяпти. Дунёнинг турли мамлакатларидан эса тинчлик тарафдорлари Ироққа йўл оляптилар.


Ўзбекистон Республикаси Вазирлар Маҳкамасининг 26.12.2019 й. 1038-сон "Осиё тараққиёт банки ва Франция тараққиёт агентлиги иштирокида "Иқтисодий бошқарувни яхшилаш дастури (Кичик дастур 2)" лойиҳасини амалга ошириш чора-тадбирлари тўғрисида"ги Қарори\nЎзбекистон Республикаси Президентининг 13.11.2019 й. ПҚ-4521-сон "Жаҳон банки иштирокида "Ўзбекистонда бозор ислоҳотларини қўллаб-қувватлаш" лойиҳасини амалга ошириш чора-тадбирлари тўғрисида"ги Қарори\nЎзбекистон Республикаси Президентининг 17.01.2019 й. ПҚ-4123-сон "Франция ривожланиш агентлиги иштирокида "Иқтисодий бошқаришни яхшилаш дастури" лойиҳасини амалга ошириш чора-тадбирлари тўғрисида"ги Қарори\nЎзбекистон Республикаси Президентининг 21.07.2018 й. ПҚ-3877-сон "Ташқи молиялаштириш манбаларини диверсификациялаш бўйича қўшимча чора-тадбирлар тўғрисида"ги Қарори\nЎзбекистон Республикаси Президентининг 16.07.2018 й. ПҚ-3857-сон "Халқаро молия институтлари ва хорижий ҳукумат молия ташкилотлари иштирокидаги лойиҳаларни тайёрлаш ва амалга ошириш самарадорлигини ошириш чора-тадбирлари тўғрисида"ги Қарори\nЎзбекистон Республикаси Президентининг 28.09.2007 й. ПҚ-699-сон "Хитой Тараққиёт давлат банкининг кредитидан фойдаланиш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 04.08.2005 й. 186-сон "Осиё тараққиёт банки иштирокида "Кичик ва микро молиялаштиришни ривожлантириш" лойиҳасини амалга оширишга доир қўшимча чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 28.12.2004 й. 611-сон "Ўзбекистон телерадиокомпанияси тизими учун жалб этилган хорижий кредитларнинг тўланишини таъминлаш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 08.01.2004 й. 7-сон "Жалб этиладиган хорижий кредитлар бўйича Ўзбекистон Республикаси кафолатлари берилганлиги учун тўлов ундириш тартиби тўғрисида"ги Қарори\nЖалб этиладиган хорижий кредитлар бўйича Ўзбекистон Республикаси кафолатлари берилганлиги учун тўлов ундириш тартиби тўғрисида Низом (ЎзР ВМ 08.01.2004 й. 7-сон қарорига илова)\nЎзбекистон Республикаси Вазирлар Маҳкамасининг 28.11.2003 й. 534-сон "Жалб этиладиган хорижий кредитлар бўйича Ўзбекистон Республикаси кафолатларини бериш тартиби тўғрисида"ги Қарори\nЖалб этиладиган хорижий кредитлар бўйича Ўзбекистон Республикаси кафолатларини бериш тартиби тўғрисида Низом (ЎзР ВМ 28.11.2003 й. 534-сон қарорига илова)\nЎзбекистон Республикаси Вазирлар Маҳкамасининг 14.06.2003 й. 267-сон "Хорижий кредитлар ўз вақтида қайтарилишини таъминлаш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 06.06.2002 й. 199-сон "Европа тикланиш ва тараққиёт банки билан хамкорликни кенгайтиришга доир чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 07.12.1999 й. 521-сон "Ўзбекистон Республикасига узоқ муддатли имтиёзли кредитларни жалб қилиш ва улардан самарали фойдаланишга доир қўшимча чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 30.04.1998 й. 186-сон "Осиё ривожланиш банки билан ҳамкорликни ривожлантириш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 18.03.1998 й. 118-сон "Халқаро валюта жамғармаси билан ҳамкорликни чуқурлаштириш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 02.10.1997 й. 462-сон "Халқаро тикланиш ва тараққиёт банки билан ҳамкорлик қилиш дастурини амалга оширишга оид чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 20.01.1997 й. 31-сон "Европа тикланиш ва тараққиёт банкининг иккинчи кредит линиясидан фойдаланишга оид чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 11.07.1996 й. 245-сон "Буюк Британиянинг молиявий ташкилотлари томонидан Ўзбекистон Республикасига кредит линиялари очилиши тўғрисида"ги Қарори\nЎзбекистон Республикаси Вазирлар Маҳкамасининг 05.06.1996 й. 211-сон "АБН-АМРО" (Нидерландлар) банки кредитини жалб этиш тўғрисида"ги Қарори\nЎзбекистон Республикаси Вазирлар Маҳкамасининг 25.11.1994 й. 570-сон "Германия Федератив Республикасининг кредит муассасалари томонидан Ўзбекистон Республикасига бериладиган кредитлардан фойдаланиш тўғрисида"ги Қарори\nЎзбекистон Республикаси Вазирлар Маҳкамасининг 26.01.1994 й. 37-сон "Халқаро қайта қуриш ва тараққиёт банки томонидан ажратилган институционал кредитдан ҳамда Япония Ҳукумати грантидан фойдаланиш чора-тадбирлари тўғрисида"ги Қарори\nЎзбекистон Республикаси Вазирлар Маҳкамасининг 09.07.1993 й. 338-сон "Россия Федерацияси Ҳукумати томонидан Ўзбекистон Республикаси берилган Давлат кредитидан фойдаланиш ва уни тўлаш тартиби ҳамда собиқ ССР Иттифоқи республикалари билан ҳисоб-китобларни тартибга солиш тўғрисида"ги Қарори\nЎзбекистон Республикаси Президенти ҳузуридаги Вазирлар Маҳкамасининг 08.07.1992 й. 315-сон "Туркия Республикаси томонидан ажратилган кредитлардан фойдаланиш ва хизмат кўрсатиш чора-тадбирлари тўғрисида"ги Қарори


ЎЗБЕКИСТОН РЕСПУБЛИКАСИ ОЛИЙ СУДИИҚТИСОДИЙ СУДЛАРНИНГ 2019 ЙИЛ ДАВОМИДАГИ ФАОЛИЯТИ ҲАҚИДА АХБОРОТ from\nИҚТИСОДИЙ СУДЛАРНИНГ 2019 ЙИЛ ДАВОМИДАГИ ФАОЛИЯТИ ҲАҚИДА АХБОРОТ\n2019 йил мобайнида иқтисодий судлар томонидан 197 291 та иш кўриб чиқилиб, ҳал этилди. Шундан даъвогарлар фойдасига 11,7 трлн. сўм ундириш ҳақида суд қарорлари қабул қилинган. Кўрилган ишлар сони 2018 йилга нисбатан 51 фоизга камайган.\nЎтган даврда энг кўп иқтисодий ишлар Тошкент шаҳар, Сурхондарё, Қашқадарё, Самарқанд ва Андижон вилоятлари иқтисодий судлари томонидан кўриб, ҳал этилган.\nТарафларга қулайликлар яратиш ҳамда суд таъсирчанлигини ошириш мақсадида низо тартибида кўрилган ишларнинг салмоқли қисми, яъни 126 678 таси бевосита жойларда, яъни сайёр суд мажлисларида кўриб чиқилган.\nИқтисодий судлар томонидан ҳал этилган ишларнинг 3 676 таси видеоконференцалоқа режимида кўриб чиқилган бўлиб, натижада тарафларнинг 2,4 млрд. сўмдан зиёд маблағлари тежаб қолинди.\nКичик бизнес ва хусусий тадбиркорлик субъектларини ҳуқуқий ҳимоя қилишга оид 31 948 та иқтисодий иш кўриб чиқилди ҳамда улар фойдасига 1,3 трлн. сўм миқдорида маблағ ундириб берилди.\nҲисобот даврида иқтисодий судларда кўрилган ишларнинг асосий қисмини контрактация, маҳсулот етказиб бериш, кредит, коммунал ва ҳақ эвазига хизмат кўрсатиш шартномаларидан келиб чиқадиган низолар бўйича ишлар ташкил этди.\nБундан ташқари, Ўзбекистон Республикаси Олий суди Иқтисодий ишлар бўйича судлов ҳайъати томонидан назорат тартибида 675 та шикоят ва протестлар кўриб чиқилди. Қуйи судлар томонидан чиқарилган 345 та қарор бекор қилинди ва 115 та суд қарорлари ўзгартирилди.


27 май 2022, Тошкент вақти: 05:50\nҚизириқлик фермерлар ерлари тортиб олинаётганига норозилик билдириб, президентга мурожаат қилди. (Видеодан скриншот)\nСурхондарёнинг Қизириқ туманидаги 500 нафар фермер ўз ерларининг босим ва тазйиқ билан тортиб олинаётганига норозилик билдириб, президент Мирзиёевга видео мурожаат билан чиқди.\nФермерларнинг Озодликка айтишича, туманда фермерлар фаолияти зўравонлик йўли билан тугатилиб, уларнинг ери янги ташкил қилинган хорижий кластер корхонасига берилмоқда.\nТуман ҳокими Илҳом Юсупов фермерларнинг зўравонликка оид шикоятини на инкор қилди ва на тасдиқлади.\nОлий Мажлис қонунчилик палатаси депутати Расул Кушербаев қизириқлик фермерлар муаммоси бўйича Бош прокуратурага сўров хати киритган.\nҚизириқлик фермерлар ижтимоий тармоқлар орқали президентга йўллаган очиқ мурожаатида тумандаги 500 фермернинг ери ноқонуний йўллар орқали тортиб олинаётгани айтилиб, бунга норозилик билдирилади.\n“Фермерлардан аризани олмай туриб, ёпиқ сессия қилиб, фермер хўжаликларини тугатиш ҳақида қарор қилган. Бизда ҳақиқат, қонун йўқми? Барча фермер норозимиз”, - дейди қизириқлик фермерлардан бири.\nМаҳаллий блогер Элмурод Муқимовнинг YouTube тармоғидаги саҳифасида эълон қилинган мурожаатда ўнлаб фермер навбати билан чиқиб, президентдан ёрдам сўрайди.\n25 йилдан буён фермерлик фаолияти билан шуғулланиб келаётганини айтган фермер президентдан Қизириқдаги фермерларни хонавайрон қилмасликни сўраб, уларга кластер билан шартнома асосида ишлашга имкон берилишини талаб қилади:\n“Кластер биз билан фьючерс шартномаси асосида ишлашини талаб қиламиз”.\nФермерларга кўра, харид қилинадиган маҳсулотга олдиндан ҳақ тўланадиган фьючерс битимлари кредит ва лизинг тўловларини тўлиғича тўлаб бўлмаган фермерлар учун яхши имкониятдир. Акс ҳолда фермерлар бу қарзларни қайтариш имконига эга эмаслигини айтади.\n“Файзиев Нодирбек” фермер хўжалиги раҳбари банкдан 2,5 миллиард сўмлик кредит олиб, Германиядан 92 та чорва моли олиб келганини ва фермер хўжалиги тугатилса, бу қарзни тўлаш имконига эга эмаслигини айтади.\nПаррандачилик фермаси қуриш учун 1 миллиард сўм кредит олганини айтган бошқа бир фермер ҳам ўзининг хонавайрон бўлишидан ташвишда.\nҚизириқлик фермерлар иддаосига кўра, жорий ой бошида тумандаги фермер хўжаликлари фаолиятини бутунлай тугатиш ҳақида қарор чиқарилиб, кейин фермерлардан мажбурий равишда ариза олиш жараёни бошланган.\nОзодлик ўндан зиёд қизириқлик фермер билан суҳбатлашди. Уларнинг барчаси фермер хўжалигини тугатиш ҳақидаги аризага мажбурий равишда қўл қўйдириш ҳолатлари бўлаётганини айтди.\n“Декабр ойининг бошида тумандаги барча фермерларни ҳокимиятга чақириб, “печать билан келинглар” деди. Ҳамма печатини кўтариб борди. Ҳоким фермерлар фаолияти тугатилганини айтиб, ҳаммадан аризага печать босишни сўради. Ҳоким муовини компьютерда ёзилган тайёр ариза бланкасини ҳаммага тарқатиб чиқди. Ҳаммамизни мажлислар залига қамаб, эшикларга ИИБ ходимларини қўйиб қўйишди. “Печать босмасанглар, залдан чиқмайсанлар” дейишди. Кўпчилик қўрққанидан аризага печать босиб берди”, дейди хавфсизлик сабаб исми очиқланмаслигини сўраган қизириқлик фермер.\nҚизириқ туман ҳокимлигида бўлган бу ҳолатни Озодлик гаплашган бошқа фермерлар ҳам тасдиқлади. Уларнинг айтишича, аризага муҳр қўймаган фермерларга ҳуқуқ-тартибот идоралари ходимлари босим қилишни бошлаган.\n“Уйга ИИБ бир неча бор келди. “Бормайман” дегандим, “қўлингга нарушник солиб, мажбурлаб олиб кетаман”, деди. Маҳаллада шарманда бўлмай деб, улар билан кетдим. Мени прокуратурага олиб бориб, босим қилишди. Битта хонага қамаб қўйиб, аризага печать босмагунча, шу хонадан чиқмайсан, дейишди. Қўлимга компьютерда чиқарилган аризани бериб, печать босишни талаб қилишди. “Фермерлик фаолиятингни текшириб, хато топиб, қаматиб юборамиз” дейишди. Аризада ер майдонининг гектари ёзилиши керак экан. Гектарни нотўғри ёзиб, қочиб чиқдим”, дейди исмини очиқласа, унга нисбатан яна босим бўлишидан қўрққанини айтган фермер.\nОзодлик гаплашган бошқа фермерлар ҳам айни ҳолатга тушганини айтишди. Кейин фермерлар юқори ташкилотларга шикоят аризаси йўллаб, босим бўлаётганидан шикоят қилишган.\n“Энг қизиғи, порталга ёзган аризамизни яна прокуратурадаги ўша бизга босим қилган ходимнинг ўзи текширди. Мени яна прокуратурага чақиртириб, тушунтириш олмоқчи бўлишди. Мен бормадим”, дейи қизириқлик фермер йигит.\n“Биздан халқ душмани ясашмоқчи”\nОзодлик гаплашган қизириқлик фермерларнинг айтишича, уларнинг президентга мурожаати YouTube тармоғида чиққанидан сўнг уларга нисбатан босим янада кучайган.\n“Мени яна ИИБ келиб, олиб кетди. “Сен давлатга қаршимисан”, деб менга роса босим қилишди. Мени худди жиноятчи каби қўлимга қоғоз ушлатиб, расмга туширишди. Кейин қандайдир қоғозга ҳам қўл қўйдириб олишди. Мени қамашяпти, деб ўйлаб, жуда қўрқиб кетганимдан нимага қўл қўйганимга ҳам қарамадим. Ўша қоғозга қўл қўйганимдан сўнг мени чиқариб юборишди”, - дейди исмини айтишга қўрқишини билдирган фермер йигит.\nПрезидентга видео мурожаат Интернетда эълон қилингач, ИИБга чақиртирилиб, босим қилинганини Озодлик гаплашган бошқа фермерлар ҳам айтишди.\n“Биздан халқ душмани ясашга ҳаракат бўляпти. Айбимиз - туманда бўлаётган ноқонуний ҳаракатларни ошкор қилаётганимиз. Бу кимларгадир ёқмаяпти”, - дейди қизириқлик яна бир фермер.\nНа инкор, на тасдиқ\nОзодлик Қизириқ тумани ҳокими Илҳом Юсупов билан телефон орқали боғланиб, фермерларнинг босим ва тазйиқлари ҳақидаги иддаоларига изоҳ сўради.\nЮсупов бу иддаоларни на инкор қилди, на тасдиқлади. Фақат “Бирпас туриб, ахборот берамиз”, дея телефон гўшагини қўйиб қўйди. Ҳоким билан бошқа боғланиш имкони бўлмади.\nҚизириқ туман прокуратураси ва ИИБ бўлимларидан ҳам фермерлар иддаолари борасида бирор изоҳ ололмадик.\nОзодликдаги ҳужжатга кўра, Қизириқдаги 500 фермер ери “Surxon Cotton Textile Cluster” МЧЖга берилаётгани айтилган.\nҲужжатда жорий йилнинг 2 декабрь куни ташкил қилинган ушбу МЧЖ хорижий кластер корхонаси сифатида келтирилган, бироқ айнан қайси хорижий давлатга қарашли экани айтилмаган.\nОлий Мажлис қонунчилик палатаси депутати Расул Кушербаев қизириқлик фермерлар муаммосига эътибор қаратиб, бу борада Бош прокуратурага сўров хати киритилганини маълум қилди.\n“Бизларга келаётган мурожаатлар Сурхондарё вилоятида қишлоқ хўжалиги соҳасида қонун устуворлигини таъминлаш масаласида хавотирлар пайдо қилмоқда. Ҳудуд ва соҳа масъулларидан мазкур масалалар бўйича қонуний иш кўриб, асосли изоҳ беришларини сўраймиз”, дея ёзди Расул Кушербаев.\nЎзбекистонда фермерларнинг ерларини ноқонуний ёки турли босимлар остида тортиб олиш ҳоллари кенг тарқалган. 2000-йиллар бошида "фермер хўжаликлар ерларини оптимизация қилиш" дан бошланган жараён охирги йилларда кластерлаштириш билан давом этмоқда. 29 декабрь куни Олий Мажлисга мурожаатида президент Мирзиёев ерларни "бозор активи"га айлантириш ҳақида гапирди, аммо бунинг қишлоқ хўжалигида фойдаланиладиган ерларга қандай таъсир кўрсатиши маълум эмас.


ЎзА - Аҳоли банк хизматлари, омонат тури ва кредитлар ҳақида биладими?\nАҳоли банк хизматлари, омонат тури ва кредитлар ҳақида биладими?\n“Ипотека банк” АТИБ раҳбарияти томонидан жойларда тадбиркорлар ҳамда аҳоли билан очиқ мулоқот ва сайёр қабуллар ўтказилмоқда.\nХусусан, бугунги кунда “Ипотека-банк” акциядорлик тижорат ипотека банки томонидан ҳам мижозларга таклиф қилинаётган банк хизматлари ҳамда маҳсулотлари турлари тобора кенгайиб бормоқда. Шунингдек, белгиланган чора-тадбирлар асосида ҳудудларда аҳоли ҳамда банк мижозларининг молиявий саводхонлигини ошириш, банк хизматлари истеъмолчиларини сифатли ва тезкор банк хизматлари билан таъминлашга, муаммоларни бартараф этишга қаратилган сайёр қабул ҳамда аҳоли ўртасида ўқув машғулотлари ўтказилиб келинмоқда.\nЖумладан, жорий йилнинг 26 март куни Ипотека-банк раҳбарияти томонидан Фарғона вилояти Риштон туманида ўтказилган сайёр қабул давомида фуқароларнинг асосан тадбиркорлик фаолиятини, жумладан оилавий тадбиркорликни ривожлантириш учун имтиёзли кредитлар олишда дуч келаётган айрим муаммолар, тўсиқлар ҳамда уларни қийнаётган саволлар билан мурожаат этдилар.\n- Банкимиз томонидан ҳам бугунги кунда мижозларга сифатли хизмат кўрсатиш мақсадида кўплаб ишлар амалга оширилмоқда, - дейди “Ипотека-банк” АТИБ Бош офиси бўлими бошлиғи Зафаржон Турғунов. - Аммо ҳанузгача чекка ҳудудлард яшовчи юртимиз аҳолиси банклар томонидан жорий қилинаёган замонавий банк хизматлари, омонатларни мобил илова орқали бошқариш усуллари, тез ва қулай тарзда ажратилаётган кредитлар ҳақида етарли маълумотларга эга эмас. Шунинг учун ҳам улар баъзи муаммоларга дуч келмоқда. Мана бундай учрашувларда эса биз банк хизматлари бўйича маълумотларни тушунтиришга алоҳида эътибор қаратмоқдамиз. Бугунги сайёр қабул давомида ҳам фуқароларимиз чакана савдо, оилавий тадбиркорликни амалга ошириш учун имтиёзли кредитлар олиш, банк омонати ҳамда пластик карта масалалари бўйича мурожаат қилишди ва улар бўйича зарур амалий тавсияларимиз, маслаҳатларимизни бердик.\nИпотека-банк раҳбарияти томонидан тадбиркорлар ва аҳоли иштирокида юзма-юз ўтказилган сайёр қабулда қатор муаммолар жойида ҳал этилиб, қўшимча ўрганиш, текшириш ва вақт талаб қиладиган мурожаатлар тегишли банк мутахассислари томонидан назоратга олинди.\nШунингдек, сайёр қабулдан сўнг, мазкур банк раҳбарлари ва мутахассислари томонидан аҳоли ҳамда тадбиркорлик субъектлари иштирокида Ўзбекистон Республикаси Президентининг 2018 йил 23 мартдаги “Банк хизматлари оммабоплигини ошириш бўйича қўшимча чора-тадбирлар тўғрисида”ги қарорига асосан аҳоли ва тадбиркорлик субъектларининг молиявий барқарорлиги даражасини ошириш, уларнинг оқилона қарор қабул қила олишга йўналтирилган билим, кўникма ва ёндашувларини шакллантириш ҳамда ҳаётга тадбиқ этиш борасида банк мижозларининг молиявий саводхонлигини ошириш мақсадида ўқув-машғулоти ҳам ўтказилди.\nМашғулот давомида “Ипотека банк” АТИБ Фарғона вилоят филиали бўлим бошлиғи Алишер Абдуллаев банкдаги омонат турлари ва уларнинг шартлари, “Ҳар бир оила -тадбиркор” дастури асосида имтиёзли кредитлаш тартиблари ва механизмлари ҳақида сўз юритди. Жорий йилнинг ўтган даврида “Ипотека банк” АТИБ Фарғона вилоят филиали томонидан “Ҳар бир оила-тадбиркор” дастури асосида ўзларига бириктирилган ҳудудда яшовчи аҳолига 6 миллиард сўмдан ортиқ кредитлар ажратилган.\nАҳоли ва банк мижозлари ўртасида самимий, ошкора мулоқотлар асносида ўтказилган ўқув машғулоти йиғилиш иштирокчиларида катта таассурот қолдирди.